Yumi Leftemap Hae Nem Blong Jehova | Stadi\n“Bambae mi stap leftemap hae nem blong yu oltaem, gogo i no save finis.”—SAM 86:12.\n?I minim wanem blong save nem blong God?\n?Sloslo, Jehova i mekem wanem blong soemaot nem blong hem?\n?I minim wanem se man i ‘wokbaot long nem blong Jehova’?\n1, 2. Defren olgeta long ol giaman Kristin skul, ?ol Witnes blong Jehova oli tingbaot nem blong God olsem wanem?\nOLGETA giaman Kristin skul (Krisendom), oli no moa yusum nem blong God. Fastok blong Baebol ya Revised Standard Version, i pruvum samting ya taem hem i talem se “i rong olgeta” blong ol jos we oli talem se oli Kristin, oli singaot God long wan nem.\n2 Be ol Witnes blong Jehova oli no mekem olsem. Olgeta oli glad blong karem nem blong God mo blong ona long nem ya. (Ridim Ol Sam 86:12; Aesea 43:10.) Mo tu, yumi glad tumas blong kasem save long mining blong nem ya, mo blong save from wanem i impoten blong mekem nem ya i tabu. (Mat. 6:9) Jehova * i ona long yumi taem hem i soemaot ol save ya long yumi. Yumi no mas ting nating long samting ya. Taswe, bambae yumi tokbaot tri impoten kwestin. ?I minim wanem blong save nem blong God? ?Jehova i soemaot olsem wanem se hem nomo i save karem nem ya? ?Mo olsem wanem yumi save wokbaot long nem blong Jehova?\n3. ?I minim wanem blong save nem blong God?\n3 Blong save nem blong God, i min se man i save gudnem blong hem, ol fasin blong hem, ol plan blong hem, mo ol wok we hem i mekem blong givhan long ol man blong hem, be i no min se man i save nomo tok ya “Jehova.” Taem Jehova i stap mekem ol plan blong hem oli kamtru, sloslo hem i stap soemaot ol save ya long yumi. (Prov. 4:18) God i talem nem blong hem long Adam mo Iv. Taswe Iv i talem se: ‘Jehova i givhan long mi, nao mi kasem wan pikinini we i boe. I gud mi putum nem blong hem se Ken.’ (Jen. 4:1) Ol gudfala man blong wok blong Jehova bifo, olsem Noa, Ebraham, Aesak, mo Jekob, oli save nem blong God. Jehova i stap blesem olgeta, i lukaotgud long olgeta mo i talemaot ol plan blong hem long olgeta. Ol samting ya oli mekem olgeta oli tinghae moa long nem blong Jehova. Samtaem biaen, God i talemaot mining blong nem blong hem long Moses.\nMoses i save mining blong nem blong God, mo samting ya i mekem bilif blong hem i strong\n4. ?From wanem Moses i askem nem blong God? ?From wanem kwestin we Moses i askem i stret?\n4 Ridim Eksodas 3:10-15. Taem Moses i gat 80 yia, God i talem long hem se: “Yu go luk king blong Ijip, blong yu tekemaot ol man ya blong mi we oli stap long ples blong hem.” Ale, Moses i askem wan impoten kwestin long Jehova, hem i se: ‘?Be sipos oli askem long mi se, “?Be nem blong hem hu?”, bambae mi talem wanem long olgeta?’ Longtaem finis i kam, ol man blong God oli save nem blong hem, taswe ?from wanem Moses i askem kwestin ya? Hemia from we hem i wantem save moa se God ya we i karem nem ya Jehova, hem i wanem kaen God. Olsem nao, hem i save pulum ol man Isrel blong oli bilif se God bambae i sevem olgeta. Kwestin we Moses i askem i stret, from we ol man Isrel oli stap wok slef longtaem finis, mo maet oli no moa save sipos God blong ol bubu blong olgeta, i save sevem olgeta no nogat. Mo sam man Isrel tu oli wosip long ol god blong ol man Ijip.—Esik. 20:7, 8.\n5. ?Jehova i soemaot mining blong nem blong hem olsem wanem, taem hem i stap ansa long Moses?\n5 ?Jehova i ansa olsem wanem long Moses? Hem i talem long Moses blong i talem long ol man Isrel se: “God we i sanem mi mi kam long yufala, nem blong hem ‘Mi Stap We Mi Stap,’” no “bambae mi soemaot mi olsem we bambae mi soemaot mi.” (NW) * Biaen hem i talem bakegen long Moses se: ‘Mi mi Jehova, mi God blong ol bubu blong yufala bifo, mo mi nao mi sanem yu yu go long olgeta.’ Ol tok ya oli soemaot se Jehova i save mekem eni samting we hem i nidim blong mekem, blong stamba tingting blong hem i kamtru. Mo oltaem bambae hem i mekem ol promes blong hem oli kamtru. Hemia nao from wanem long vas 15, Jehova i talem se: “Nem ya blong mi bambae i stap we i stap, we bambae i no save lus samtaem. Mo ol laen blong yufala bambae oli stap singaot mi long nem ya.” I klia se ol tok ya oli mekem Moses i sapraes bigwan, mo oli mekem bilif blong hem i kam strong.\nJEHOVA I SOEMAOT SE HEM NOMO I SAVE KAREM NEM YA\n6, 7. ?Jehova i mekem ol promes blong hem oli kamtru olsem wanem?\n6 Afta we Jehova i sanem Moses i go long Ijip, hem i mekem samting we hem i promes blong mekem. Hem i mekem ol man Isrel oli fri. Hem i mekem ten panis i kasem ol man Ijip, mo hem i soemaot se king blong Ijip wetem ol god blong ol man Ijip oli no gat paoa. (Eks. 12:12) Biaen Jehova i mekem Red Si i seraot, i letem ol man Isrel oli gokros, mo hem i draonem king wetem ol soldia blong hem. (Sam 136:13-15) Jehova i lukaot gud long plante taosen man Isrel long draeples. Hem i givim kakae mo wota long olgeta. Ol klos mo ol sandel blong olgeta oli no brobrok nating. (Dut. 1:19; 29:5) Olgeta samting ya oli soemaot se i no gat wan samting i save blokem Jehova blong no mekem samting we hem i promes blong mekem. Biaen, Jehova i talem long Aesea se: ‘Mi nomo mi Jehova, mi nomo mi save sevem yufala.’—Aes. 43:11.\n7 Nekis man we i lidim ol man Isrel afta long Moses, hemia Josua. Josua i luk ol bigfala wok we Jehova i mekem long Ijip mo long draeples. Taswe, long en blong laef blong hem, hem i talem long ol man Isrel se: ‘Yufala evriwan i savegud long tingting blong yufala we Jehova i givim ol gudgudfala samting ya long yumi, stret olsem we hem i promes bifo finis. Olgeta promes ya blong hem, hem i mekem oli kamtru evriwan, i no gat wan promes nating i stap we i no kamtru.’ (Jos. 23:14) Jehova i mekem stret olsem we hem i promes blong mekem.\n8. ?Longtaem finis, Jehova i mekem wanem promes mo promes ya i stap kamtru olsem wanem tede?\n8 Tede tu, Jehova i stap mekem samting we hem i promes blong mekem. Longtaem finis, hem i yusum pikinini blong hem, blong talem se long ol las dei, bambae ol man oli talemaot gud nius blong Kingdom “long olgeta ples long wol.” (Mat. 24:14) Jehova nomo i naf blong mekem samting we hem i talem i kamtru. Hem nomo i gat paoa blong mekem se wok ya i gohed. Hem i yusum ol man we oli “no skul gud” blong oli mekem wok ya. (Wok 4:13) Taswe, taem yumi joen long wok ya blong talemaot gud nius blong Kingdom, yumi stap mekem profet tok blong Baebol i kamtru. Yumi stap leftemap Papa blong yumi, mo yumi soemaot se yumi wantem mekem olsem, taem yumi prea se: “Nem blong yu i tabu. Mifala i wantem we olgeta man oli ona long yu, mo we yu yu kam King blong olgeta man, mo we olgeta man long wol oli mekem ol samting we yu yu wantem, olsem we olgeta long heven oli stap mekem.”—Mat. 6:9, 10.\nNEM BLONG HEM I HAE WE I HAE\nKing blong Ijip i no wantem luksave se Jehova i God\n9, 10. ?Wanem sam narafala samting mo fasin we Jehova i mekem, we i soemaot mining blong nem blong hem? ?Mo wanem samting i kamaot from?\n9 Afta we ol man Isrel oli aot long Ijip, Jehova i mekem sam narafala samting bakegen blong soemaot mining blong nem blong hem. Hem i mekem wan kontrak blong Loa wetem olgeta mo i promes blong lukaotgud long olgeta from we olgeta oli man blong hem. (Jer. 3:14) Mo ol man Isrel oli kam olsem woman blong Jehova, oli karem nem blong hem. (Aes. 54:5, 6) Sipos oli obei long ol loa blong hem, bambae hem i blesem olgeta, i lukaotgud long olgeta, mo i givim pis long olgeta. (Nam. 6:22-27) Olgeta kantri oli mas save se i no gat narafala God we i olsem Jehova. (Ridim Dutronome 4:5-8; Ol Sam 86:7-10.) Plante man mo woman blong narafala neson oli jusum blong wosipim Jehova wetem ol man Isrel. Oli mekem sem mak olsem woman Moab ya Rut, we i talem long Nomi se: “Ol man ples blong yu bambae oli man ples blong mi, mo God blong yu bambae i God blong mi.”—Rut 1:16.\n10 Blong samwe 1,500 yia, Jehova i lukaot long ol man Isrel. Long taem ya, hem i soemaot ol fasin blong hem long olgeta. Nating se plante taem oli no obei long hem, be hem i “gat sore” long olgeta mo hem “i no save kros kwik.” Hem i wan God we i gat longfala tingting. (Eks. 34:5-7) Be longfala tingting blong Jehova i gat mak blong hem. Longfala tingting ya i kasem mak blong hem, taem ol man Isrel oli no wantem bilif long Jisas mo oli kilim hem i ded. (Mat. 23:37, 38) From samting ya, oli no moa karem nem blong God. Long lukluk blong Jehova, oli olsem wan wud we i drae. (Luk 23:31) ?Ale samting ya i mekem ol man Isrel oli gat wanem tingting long nem blong God?\n11. ?From wanem ol man Isrel oli no moa yusum nem blong God?\n11 Sam taem i pas, ol man Isrel oli stat blong gat rong tingting long nem blong God. Oli ting se nem blong God i tabu tumas, mo man i no mas yusum nem ya. (Eks. 20:7) From samting ya, sloslo oli no moa yusum nem blong God. Jehova i mas harem nogud tumas taem hem luk se ol man oli no respektem hem, mo oli no leftemap nem blong hem. (Sam 78:40, 41) Nem blong Jehova i impoten tumas long hem. Baebol i talem se Jehova i no save letem ol man blong hem oli wosip long ol narafala god. I olsem we hem i jalus from nem blong hem. Taswe, bambae hem i no save letem we ol man Isrel oli gohed blong karem nem blong hem, from we oli no respektem hem. (Eks. 34:14) Hemia i tijim yumi se i impoten tumas blong tinghae long nem blong God ya we i mekem yumi.\nWAN NIU GRUP BLONG MAN WE I KAREM NEM BLONG GOD\n12. ?Jehova i mekem olsem wanem blong wan niu grup blong man i karem nem blong hem?\n12 Jehova i talem long Jeremaea se bambae hem i mekem “wan niufala promes” no kontrak, wetem wan niufala neson. Jeremaea i bin talem se ol man blong neson ya, “stat long ol haeman, gogo kasem olgeta we oli no gat nem,” bambae oli ‘save Jehova.’ (Jer. 31:31, 33, 34) Niufala neson ya i stat long Pentekos long yia 33, taem God i stanemap wan niufala kontrak. Niufala neson ya hemia “Isrel blong God.” Long niufala neson ya i gat ol man Isrel mo ol man blong narafala kantri tu. Jehova i tokbaot olgeta se oli ol man we “oli holem nem blong hem.”—Gal. 6:16, Nyutesteman wetem Ol Sam Long Bislama; ridim Ol Wok 15:14-17; Mat. 21:43.\n13. (1) ?Wanem i soemaot se ol fas Kristin oli yusum nem blong God? (2) ?Yu yu harem olsem wanem taem yu yusum nem blong God long wok blong prij?\n13 Ol fas Kristin we oli blong niufala neson ya, oli yusum nem blong God, taem oli talem ol vas long Hibru haf blong Baebol. * Long Pentekos long yia 33, taem aposol Pita i toktok long bigfala hip blong ol man Isrel mo ol narafala laen, hem i yusum nem blong God plante taem. (Wok 2:14, 20, 21, 25, 34) Ol fas Kristin oli ona long Jehova, nao hem i blesem wok blong olgeta. Tede tu, Jehova i blesem ol wok blong yumi, taem yumi talemaot nem blong hem long ol narafala mo yumi soem nem ya long Baebol. I olsem we yumi stap pulum ol narafala man oli kam long Jehova. !Mo hemia wan bigfala blesing blong olgeta mo blong yumi tu! Taem oli save Jehova, i olsem we oli stat blong fren gud wetem hem, mo fasin fren ya bambae i kam strong moa, mo bambae i stap blong olwe.\n14, 15. ?Jehova i mekem wanem blong protektem nem blong hem?\n14 Afta we ol aposol oli ded, sam man oli stat blong spolem Kristin kongregesen wetem ol giaman tijing. (2 Tes. 2:3-7) Ol giaman tija ya oli folem kastom blong ol man Jiu, hemia blong no moa yusum nem blong God. ?Olsem wanem? ?Jehova i letem we nem blong hem i lus? Nogat. ?Yumi save samting ya olsem wanem? Hemia from we nem ya i stap yet tede, nating se yumi no save se bifo oli talem nem ya olsem wanem. Blong plante handred yia, nem blong God i stap long ol translesen blong Baebol, mo long ol buk blong ol man we oli stadi long Baebol. Long 1757, Charles Peters i raetem se nem ya “Jehova,” i soemaot se hem i defren long ol narafala god. I no gat wan narafala taetel bakegen we i soemaot samting ya. Wan buk long saed blong wosip long God, we Hopton Haynes i raetem long 1797, i talem se: “JEHOVA i nem we ol man Jiu oli yusum long GOD blong olgeta. Mo oli wosip long hem nomo; sem mak olsem we Kraes mo ol Aposol blong hem oli mekem.” Henry Grew (we i laef long ol yia 1781 kasem 1862) i yusum nem blong God, be i no hemia nomo. Hem i kasem save tu se man i mas leftemap nem blong God mo mekem i tabu, from we ol man oli daonem nem blong God. Mo George Storrs (we i laef long ol yia 1796 kasem 1879) we i wok wetem Charles T. Russell, tufala i yusum nem blong God.\n15 Yia 1931 i wan impoten yia blong ol man blong God. Bifo long yia ya, ol man blong God oli karem nem ya Baebol Studen. Be long yia ya, oli karem nem ya ol Witnes blong Jehova. (Aes. 43:10-12) Oli mekem ol man oli save se oli praod blong stap olsem man blong wok blong God, wan kampani blong man we i “holem nem blong hem,” mo oli presem nem blong God. (Wok 15:14) Samting ya i mekem yumi tingbaot ol tok blong Jehova long Malakae 1:11, we i talem se: “Olbaot long olgeta ples long wol ya i gat fulap man we oli stap ona long mi, [“nem blong mi bambae i stap kam hae moa,” NW].”\nYUMI WOKBAOT LONG NEM BLONG JEHOVA\n16. ?From wanem i wan bigfala blesing blong wokbaot long nem blong Jehova?\n16 Profet Maeka i raetem se: ‘Olgeta man long wol ya oli stap mekem wosip long ol god blong olgeta, mo oli stap obei long olgeta, be yumi ya, Jehova i God blong yumi, mo bambae yumi stap mekem wosip long hem, [“yumi wokbaot long nem blong Jehova,” NW], mo yumi stap obei long hem oltaem nomo, gogo i no save finis.’ (Maeka 4:5) Vas ya i soemaot se Jehova i letem ol Baebol Studen oli karem nem blong hem. Hemia wan bigfala blesing from we i olsem se God i ona long olgeta. Mo tu, samting ya i mekem oli sua gud se God i glad long olgeta. (Ridim Malakae 3:16-18.) ?Yu tu yu harem olsem? ?Yu yu traehad blong ‘wokbaot long nem blong Jehova’?\n17. ?Wanem tri samting we yumi mas mekem blong yumi ‘wokbaot long nem blong Jehova’?\n17 Yumi mas mekem tri samting blong yumi save ‘wokbaot long nem blong Jehova.’ Faswan samting se, yumi mas talemaot nem blong God long ol narafala from we yumi save se God bambae i sevem olgeta nomo we oli ‘singaot long hem long nem blong hem.’ (Rom 10:13) Nambatu samting se, yumi mas gat ol fasin we Jehova i gat, olsem fasin ya blong lavem ol man. Nambatri samting se, yumi mas glad blong obei long ol loa blong God. Long rod ya, yumi stap ona long nem blong Papa blong yumi. (1 Jon 4:8; 5:3) ?Bambae yu yu gohed blong ‘wokbaot long nem blong Jehova,’ God blong yumi, blong olwe?\n18. ?Ol man we oli ona long nem blong Jehova, oli stap wet blong harem gud long wanem promes?\n18 I no longtaem, bambae olgeta man we oli no wantem save Jehova mo we oli rebel agensem hem, oli mas save se hem i hu. (Esik. 38:23) Hemia ol man we oli mekem olsem king blong Ijip we i talem se: ‘?Hu ya Jehova ya? ?Weswe mi mi mas harem hem?’ Ale Jehova God i mekem wan samting blong king blong Ijip i luksave se Jehova i hae we i hae. (Eks. 5:1, 2; 9:16; 12:29) Be yumi, yumi jusum blong save Jehova mo blong stap olsem ol fren blong hem. Yumi praod blong stap olsem ol man we oli obei long hem, mo oli karem nem blong hem. Yes, yumi stap wet blong harem gud long ol gudfala promes blong hem long fiuja. Mo yumi trastem promes ya long Ol Sam 9:10 we i talem se: “Olgeta we oli save yu [“nem blong yu,” NW], oli trastem yu. Olgeta we oli kam long yu, yu no save lego wan long olgeta.”\n^ par. 2 Jehova hem i nem blong God long Baebol. Long Bislama Baebol, oli tekemaot nem ya “Jehova” mo oli putum taetel ya “Hae God.” Long stadi ya, bambae yumi yusum nem ya “Jehova” long ol vas we Bislama Baebol i yusum “Hae God.”\n^ par. 5 Nem blong God i haf long wan veb long lanwis Hibrus, we i minim “kamaot.” “Jehova” i minim “Hem i Mekem i Kamaot.”\n^ par. 13 Nem blong Jehova i stap long ol hanraet blong Hibru lanwis we ol fas Kristin oli yusum. Nem blong Jehova i stap tu long ol fas kopi blong Baebol ya Septuagint. Hem i wan translesen blong Hibru haf blong Baebol we oli tanem i kam long Grik.


Intenasnal Asembli long Commerzbank Arena long Frankfurt, Jemani\nLANWIS Afrikaans Albanian Amharic Arabic Armenian Azerbaijani Azerbaijani (Cyrillic) Basque Bislama Catalan Cebuano Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Fante Finnish Frafra French Galician Georgian German Greek Haitian Creole Hungarian Indonesian Italian Japanese Kazakh Kinyarwanda Kirghiz Kirundi Korean Krio Lithuanian Malagasy Malay Malayalam Maya Mingrelian Ngabere Norwegian Oromo Persian Polish Portuguese Portuguese (Portugal) Punjabi Romanian Russian Sepedi Serbian Serbian (Roman) Setswana Shona Silozi Silozi Slovenian Spanish Swahili Swedish Tahitian Tankarana Tarascan Tatar Telugu Tigrinya Totonac Turkish Turkmen Tzeltal Tzotzil Ukrainian Umbundu Urdu Valencian Vezo Welsh Xhosa Zapotec (Isthmus) Zapotec (Lachiguiri) Zulu\nOli Joengud Long Lav—Wan Asembli Long Frankfurt, Jemani\nLong fored blong niuspepa ya Frankfurter Rundschau, oli raetem se: “Asembli Ya i Olsem Bigfala Lafet Blong Wan Famle.” Olgeta we oli go long asembli ya, oli gat sem tingting.\nKarla we i kam long Poto Riko, i talem se: “!Mi mi harem gud, i olsem se mi stap long haos blong mi!”\nSara blong Ostrelia, i talem se: “Mi mi harem olsem se mi stap visitim prapa famle blong mi we oli stap long narasaed wol.”\n?Wanem i mekem se olgeta ya oli gat tingting olsem? Hemia intenasnal asembli blong ol Witnes blong Jehova. Asembli ya i stap long Commerzbank-Arena, long Frankfurt am Main, Jemani, stat long 18 kasem 20 Julae 2014. I gat klosap 37,000 man we oli kam long asembli ya.\nOl man oli kam blong lanem samting we Baebol i talem. Long program blong asembli ya, i gat ol Baebol riding, singsing, prea, tu drama, mo ol tok we oli kamaot long Baebol.\nI gat plante man Jemani we oli kam long asembli ya mo bitim 3,000 man we oli kam long Briten, Gris, Lebanon, Ostrelia, Saot Afrika, Sebia, mo Yunaeted Stet. Mo tu, i gat bitim 234 Witnes we oli blong 70 defren kantri we oli kam, olgeta ya oli mekem fultaem wok, olsem wok blong misinari.\nOli yusum Intenet blong konek wetem ol narafala we oli stap long 19 narafala ples long Jemani, mo tu long Ostria mo Swiselan, blong oli save wajem sam haf blong program. I gat 204,046 man we oli kam long olgeta ples ya.\nEvriwan Oli Joengud\nLong Frankfurt, asembli ya i stap long lanwis blong Gris, Jemani, mo Inglis. Long ol narafala ples, oli transletem ol tok i go long 17 lanwis, long ol lanwis ya i gat Arabik, Jaenis, Tamil, Turkis, mo long tu saen lanwis.\nNating se ol Witnes ya, oli toktok defren lanwis mo oli blong defren kantri mo kalja, be oli no seraot, oli lavlavem olgeta. (Jon 13:34, 35) Olgeta evriwan oli luk olgeta olsem ol brata mo sista.\nTobias we i blong Briten, i talem se: “Mifala i luk klia se olgeta brata mo sista long fulwol oli joengud.”\nDavianna blong Poto Riko, i talem se: “Mi mitim ol brata mo sista blong bitim 20 kantri. Mifala i joengud from we mifala i lavem God mo mifala i lavlavem mifala.”\nMalcom wan brata blong Ostrelia, i talem se: “Mi mi blong wan smol taon. Mi ridim ol buk we oli tokbaot se olgeta brata mo sista long fulwol oli olsem wan kampani nomo, mo mi luk ol video we oli soemaot samting ya. Be taem mi kam long ples ya, mi luk samting ya wetem prapa ae blong mi. Mo hemia i givhan moa long mi, mo i mekem bilif blong mi i kam strong moa.”\nOli Soem Kaen Fasin\nOl brata mo sista blong 58 kongregesen long Frankfurt, oli rerem ol presen mo ol smol program long aftenun blong joen wetem ol brata mo sista we oli kam.\nCynthia we i blong Yunaeted Stet, i talem se: “Olgeta oli lukaotgud mo oli kaen long mifala. Bambae mi no save fogetem lav mo kaen fasin we oli soem.”\nSimon we i stap long Jemani, i talem se: “Long asembli ya, ol man oli harem gud mo oli lavlavem olgeta olsem wan brata nomo. Mifala i lanem plante samting.”\nAmy we i blong Ostrelia, i talem se: “Ol program we mifala joen long hem long aftenun, oli pruvum se ol Witnes blong Jehova tu oli gat gud taem long laef. Mifala i save olsem wanem blong gat gud taem long fasin we i klin, mo i mekem mifala i harem gud.”\nOli No Save Fogetem Taem Ya\nAsembli ya long Frankfurt, hem i wan long ol intenasnal asembli we i stap long naen kantri raon long wol.\nTaem oli askem wan brata we i kam long asembli ya, se asembli ya i olsem wanem, hem i talem se: “Yu traem tingbaot se yu faenem wan famle blong yu, maet wan brata blong yu, we yu neva mitim hem. Be taem yu mitim hem, hem i glad blong welkamem yu. Mo yu glad bitim mak. Nao yu traem tingbaot sipos 37,000 man oli mekem olsem long yu. Hemia nao filing we mi gat taem mi stap long asembli ya.”\nSerem Serem Oli Joengud Long Lav—Wan Asembli Long Frankfurt, Jemani\nOl Bigfala Asembli We Ol Witnes Blong Jehova Oli Mekem Evri Yia


Ol Haos Kingdom Blong 1,000,000 Witnes Long Sentrol Amerika & Meksiko\nLANWIS Afrikaans Albanian Amharic Arabic Armenian Azerbaijani Basque Batak (Toba) Bislama Catalan Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chol Croatian Czech Danish Dutch English Estonian Fante Faroese Finnish French Galician Georgian German Greek Haitian Creole Hebrew Hungarian Iban Indonesian Italian Japanese Javanese Kazakh Kinyarwanda Kirghiz Kirundi Kisi Korean Lithuanian Malagasy Malay Malayalam Myanmar Nahuatl (Huasteca) Nahuatl (Northern Puebla) Ndebele (Zimbabwe) Ngabere Norwegian Oromo Otetela Papiamento (Aruba) Papiamento (Curaçao) Persian Polish Portuguese Portuguese (Portugal) Quechua (Cuzco) Romanian Russian Serbian Serbian (Roman) Shona Silozi Silozi Slovenian Spanish Swahili Swedish Tahitian Tankarana Thai Tigrinya Tsonga Turkish Turkmen Ukrainian Urdu Valencian Welsh Xhosa Yoruba Zulu\nStat long yia 1999 kasem 2015, ol Witnes blong Jehova oli bildim bitim 5,000 Haos Kingdom long Sentrol Amerika * mo Meksiko. Mo from we i gat wan milian Witnes mo ol narafala man long ol ples ya we oli stap kam long ol miting, oli nidim bitim 700 Haos Kingdom bakegen.\nBifo, ol kongregesen long ol kantri ya oli faenem i had blong bildim ol haos blong mekem wosip long hem. Eksampol, long Meksiko, plante Witnes oli mekem miting long haos blong olgeta nomo. ?From wanem? Hemia from we blong plante yia, loa i talem se ol jos oli no save pem wan graon. Be long ol yia 1990, loa ya i jenis mo ol Witnes blong Jehova oli stat blong bildim plante Haos Kingdom. Nating se i olsem, i tekem plante manis blong bildim wan Haos Kingdom nomo.\nWok i Spid\nWok ya i spid moa long 1999, taem Grup Blong Bildim Ol Haos Kingdom i stat blong wok folem wan program blong bildim ol Haos Kingdom long ol kantri we oli no gat naf mane. Meksiko mo seven narafala kantri long Sentrol Amerika, oli stap insaed long ol kantri ya. Stat long 2010, branj ofis we i stap long Meksiko i lukaot long wok ya blong bildim ol Haos Kingdom long eria ya.\nOlgeta we oli wok blong bildim ol Haos Kingdom ya, oli fesem plante problem taem oli bildim ol haos ya long ol ples we oli longwe. Eksampol, long Panama, oli mas karem ol tul blong wokem haos long bot, blong tri aoa. Mo long Chiapas we i stap long Meksiko, ol grup ya oli mas karem ol tul blong olgeta long wan smol plen, blong go kasem ples we oli mas bildim haos long hem.\nGudfala Samting We i Kamaot From Ol Niufala Haos Kingdom\nOl man we oli no Witnes blong Jehova tu, oli wantem tumas blong luk ol niufala Haos Kingdom long komuniti blong olgeta. Eksampol, wan man Honduras i talem se bifo we ol Witnes oli bildim Haos Kingdom long ples ya, ol narafala man oli bin askem blong bildim wan naetklab long graon ya. Be hem i no wantem. Taem ol Witnes blong Jehova oli talem se oli plan blong bildim Haos Kingdom long ples ya, hem i talem se: “!Hemia wan bigfala blesing!”\nLong plante ples, ol man oli sapraes blong luk we ol man we oli bildim ol haos ya, oli wok had. Wan man Guatemala i talem se: “Long kastom blong mifala, plante taem ol woman oli wok nomo long kijin. Be long ples ya, ol woman oli mekem sem wok olsem ol man. Mi mi sapraes tumas blong luk we ol woman oli fasem ol aean blong simen, mo oli plasta long wol blong haos. !Mi no save bilivim!” Sam man we oli stap raonabaot oli pem sam kakae mo dring blong olgeta we oli wok.\nPlante man tu oli glad blong luk stael blong ol Haos Kingdom blong mifala. Long Nikaragua, wan enjinia i talem long mea blong wan taon se Haos Kingdom i wan naesfala bilding, mo ol samting we oli yusum blong wokem haos ya oli beswan. !Mo hem i talem tu se haos ya i gud moa i bitim ol narafala bilding long taon!\nI tru, ol Witnes blong Jehova oli glad tumas blong gat wan gudfala ples blong mekem wosip. Oli luksave se afta we oli bildim wan niufala Haos Kingdom, ol Baebol stadi oli glad moa blong kam long ol miting. Ol memba blong wan kongregesen long Meksiko we oli joen blong bildim Haos Kingdom oli glad tumas nao oli talem se: “Mifala i wantem talem tangkiu long Jehova from we mifala i gat janis ya blong bildim wan Haos Kingdom we i leftemap mo i givim ona long nem blong hem.”\n^ par. 2 Wan diksonari (Merriam-Webster’s Collegiate Dictionary, 11th Edition) i talem se long Sentrol Amerika, i gat ol kantri ya: Guatemala, El Salvado, Honduras, Nikaragua, Kosta Rika, Panama, mo Belis.\nSerem Serem Ol Haos Kingdom Blong Plante Milian Witnes


Luk 20 | Baebol Long Intenet | Niu Wol Translesen\nGospel blong Luk 20:1-47\nOli askem kwestin from raet blong Jisas (1-8)\nParabol blong ol fama we oli kilim man i ded (9-19)\nGod mo Sisa (20-26)\nAskem kwestin from laef bakegen (27-40)\n?Kraes i pikinini blong Deved? (41-44)\nWoning long saed blong ol tija blong Loa (45-47)\n20 Wan dei, taem hem i stap tijim ol man long tempol mo i stap talemaot gud nius, ol jif pris mo ol skraeb mo ol elda oli kam, 2 oli talem long hem se: “Yu talem long mifala, ?yu yu gat wanem raet blong mekem ol samting ya? ?Mo hu i givim raet ya long yu?”+ 3 Hem i ansa se: “Mi tu bambae mi askem wan kwestin long yufala. Yufala i traem talem long mi: 4 Taem Jon i stap baptaesem ol man, ?hu i givim raet long hem? ?God no ol man?” 5 Nao oli stap toktok long olgeta, oli se: “Sipos yumi talem se, ‘God,’ bambae hem i talem se, ‘?Be from wanem yufala i no bilif long hem?’ 6 Be sipos yumi talem se, ‘Ol man,’ olgeta man bambae oli stonem yumi, from we olgeta oli bilif se Jon i wan profet.”+ 7 Nao oli talem se oli no save se hu i givim raet long hem. 8 Ale Jisas i talem long olgeta se: “Mi tu mi no save talem long yufala olsem wanem mi mi gat raet blong mekem ol samting ya.” 9 Nao hem i talem wan parabol long ol man ya, i se: “Wan man i planem wan plantesen blong grep.+ Biaen hem i putum plantesen ya long han blong sam fama blong oli lisim, nao hem i aot i go stap longtaem lelebet long wan narafala kantri.+ 10 Long stret taem we ol frut ya oli raep, hem i sanem wan slef i go long ol fama ya blong oli givim sam frut blong grep long hem. Be ol fama ya oli wipim hem, mo oli sanem hem i gobak we oli no givim wan samting nating long hem.+ 11 Nao hem i sanem wan narafala slef bakegen i go long olgeta. Be oli wipim hem mo oli mekem i nogud tumas long hem, mo oli sanemaot hem i gobak we oli no givim wan samting nating long hem. 12 Mo hem i sanem namba 3 slef bakegen i go, be hem tu, oli givim kil long hem mo oli ronemaot hem. 13 Nao masta blong plantesen ya i talem se: ‘?Bambae mi mekem wanem? Bambae mi sanem pikinini blong mi we mi lavem hem tumas.+ Ating bambae oli respektem hem.’ 14 Taem ol fama ya oli luk hem, oli stap taltalem long olgeta se: ‘Pikinini ya nao bambae i tekem plantesen ya. Yumi kilim hem i ded, nao bambae plantesen ya i blong yumi.’ 15 Ale oli sakem hem i go aotsaed long plantesen ya, mo oli kilim hem i ded.+ ?Masta blong plantesen ya bambae i mekem wanem long ol fama ya? 16 Bambae hem i kam kilim i ded olgeta ya, mo bambae i givim plantesen ya long sam narafala fama.” Taem oli harem parabol ya, oli talem se: “!I moa gud samting olsem i no hapen!” 17 Be hem i lukluk olgeta, mo i talem se: “Sipos i olsem, ?wanem mining blong tok ya blong Baebol we i talem se: ‘Ston we ol man blong wokem haos oli sakem, hem i kam nambawan ston long kona’?+ 18 Mo tu, man we i foldaon long ston ya bambae bodi blong hem i brobrok.+ Mo sipos ston ya i foldaon long man, bambae i flatemgud hem.” 19 Nao stret long taem ya, ol skraeb mo ol jif pris, oli wantem holem hem from we oli save se hem i stap tokbaot olgeta long parabol ya, be oli fraet long ol man.+ 20 Nao oli stap lukaot rod blong kasem hem. Oli wantem faenem poen long ol tok blong hem,+ blong oli save putum hem long han blong ol haeman mo hed gavman. Nao oli pem sam man mo oli sanem olgeta, blong oli go mekem olsem se oli go gud nomo. 21 Nao ol man ya oli askem long hem se: “Tija, mifala i save se ol samting we yu stap talem mo yu stap tijim ol man long hem, oli stret, mo yu yu no tingbaot we man i haeman o i no haeman. Be yu stap tijim ol man long ol fasin we God i wantem. 22 ?Folem loa, i stret blong pem ol takis long Sisa?” 23 Be hem i luksave trik blong olgeta, nao hem i talem long olgeta se: 24 “Yufala i soem wan denarias* long mi. ?Fes ya i fes blong hu? ?Mo nem ya i nem blong hu?” Oli ansa se: “Hem i blong Sisa.” 25 Nao hem i talem se: “Oraet, ol samting we oli blong Sisa, yufala i givimbak long Sisa,+ mo ol samting we oli blong God, yufala i givimbak long God.”+ 26 Ale, olgeta oli no naf blong mekem hem i foldaon long ol tok blong hem. Be oli sapraes tumas long ol ansa blong hem, nao oli stap kwaet nomo. 27 Nao sam Sadusi oli kam luk hem. Olgeta oli no bilif long laef bakegen.+ Nao oli askem long hem se:+ 28 “Tija, Moses i raetem se: ‘Sipos wan man i ded we i no gat pikinini, mo waef blong hem i stap nomo, brata blong man ya i mas mared long wido ya blong bambae tufala i gat pikinini, blong holem nem blong man ya we i ded.’+ 29 Nao i gat seven brata long wan famle. Fasbon i mared, be taem hem i no gat pikinini yet, hem i ded. 30 Nao seken brata 31 i mared long hem, mo biaen namba 3 brata i mared long wido ya. Mo sem samting ya i hapen long olgeta seven brata ya evriwan. Olgeta evriwan oli ded we oli no gat pikinini. 32 Mo biaen, woman ya tu i ded. 33 Nao long taem we ol dedman oli laef bakegen, ?woman ya bambae i kam waef blong hu, from we ol seven brata ya oli bin mared long hem?” 34 Jisas i talem long olgeta se: “Long sistem blong wol* ya ol man mo woman oli save mared, 35 be olgeta we God i luk olgeta se oli stret blong laef long niufala sistem blong wol* mo blong oli laef bakegen, olgeta bambae oli no mared.+ 36 Olgeta ya bambae oli no save ded bakegen, oli olsem ol enjel. Bambae olgeta ya oli pikinini blong God, from we God i mekem olgeta oli laef bakegen. 37 Long buk blong Moses we i tokbaot smol tri we faea i laet long hem, Moses tu i soemaot se ol dedman oli save laef bakegen taem hem i singaot Jehova* se, hem i ‘God blong Ebraham, God blong Aesak, mo God blong Jekob.’+ 38 Hem i God blong man we i laef, i no God blong man we i ded, from we long tingting blong hem, olgeta evriwan oli laef nomo.”+ 39 Ol skraeb oli talem long hem se: “Tija, tok blong yu i stret.” 40 Oli talem olsem from we oli fraet blong askem kwestin long hem bakegen. 41 Nao hem i askem long olgeta se: “?Olsem wanem ol man oli talem se Kraes i pikinini blong Deved?+ 42 Deved hem wan i raetem long buk blong Ol Sam se: ‘Jehova* i talem long Masta blong mi se: “Yu sidaon long raetsaed blong mi 43 gogo kasem we mi putum ol enemi blong yu olsem wan stul blong leg blong yu.”’+ 44 Taswe Deved i singaot hem se Masta, ale ?olsem wanem hem i pikinini blong Deved?” 45 Taem olgeta man oli stap lesin, hem i talem long ol disaepol blong hem se: 46 “Yufala i mas lukaot long ol skraeb we oli laekem blong werem ol longlongfala klos mo wokbaot olbaot blong ol man oli luk olgeta. Mo long ples blong maket, oli laekem tumas we ol man oli ona long olgeta. Mo insaed long ol sinagog, oli laekem blong sidaon long ol jea long fored we oli beswan, mo long taem blong lafet, oli laekem tumas blong sidaon long ples blong ol haeman,+ 47 mo oli stap tekemaot ol haos* blong ol wido, mo oli stap mekem ol longlongfala prea blong ol man oli luk olgeta. Olgeta ya bambae oli kasem panis we i strong* moa.”\n^ NT: “long sistem blong wol naoia.” Yu luk Diksonari.\n^ NT: “propeti.”\n^ NT: “hevi.”


Mi Mi Bilif Se i No Gat God\nWajtaoa | N. 5 2017\nLANWIS Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Biak Bicol Bislama Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Dangme Danish Dutch Efik English Estonian Ewe Fijian Finnish Fon French Ga Georgian German Greek Guarani Gun Haitian Creole Hausa Hebrew Hiligaynon Hindi Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Jehu Kabiye Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mauritian Creole Maya Mbunda Mizo Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Silozi Silozi Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Tetun Dili Thai Tigrinya Tiv Tojolabal Tok Pisin Tongan Tshiluba Tsonga Turkish Twi Tzotzil Ukrainian Umbundu Urhobo Venda Vietnamese Wallisian Waray-Waray Wayuunaiki Xhosa Yoruba Zande Zulu\nWetem waef blong mi, Tabita, long wok blong prij\nAndrias Golec i talem stori ya\nYIA WE MI BON: 1974\nKANTRI: DEMOKRATIK RIPABLIK BLONG JEMANI\nBIFO: HEM I BILIF SE I NO GAT WAN GOD\nMi mi bon long wan vilej blong Saxony, we biaen i kam German Democratic Republic (GDR). Laef long haos i gud mo i gat lav, papa mo mama oli tijim mi long ol gudfala fasin. GDR i wan Komunis kantri, mekem se plante man long Saxony, oli no tinghae long ol skul. Mi mi bilif se i no gat God. Tu bigfala samting we i gat paoa long mi blong fas 18 yia long laef blong mi, hemia: bilif ya se i nogat wan God mo bilif blong Komunis.\n?From wanem mi bilif long Komunis? From mi laekem tingting ya se evri man oli sem mak. Taswe, mi bilif se ol man oli mas seraotem ol samting folem stret fasin, from we fasin ya bambae i mekem se evri wan oli gat samting, mo i no gat man i pua. Ale mi joen long wan ogenaesesen blong ol yangfala we oli joen long Komunis mo mi bisi gud. Taem mi gat 14 yia nomo, mi spenem plante taem blong wok long wan projek blong envaeronmen, blong wokem gud ol pepa bakegen. Ol haeman blong taon ya Aue oli glad tumas long wok blong mi, ale oli givim presen long mi. Nating se mi yangfala nomo, be mi save sam haeman blong politik long GDR. Mi harem se mi stap mekem wan gudfala samting, mo bae mi gat wan gudfala fiuja.\nBe wantaem nomo evri samting i jenis. Long 1989 Stonwol blong Belin mo ol Komunis kantri blong Is Yurop, oli foldaon. Wan trabol i mekem se i gat plante narafala trabol tu. Sloslo mi faenemaot se rabis fasin i fulap long GDR. Eksampol, oli luk ol man we oli no sapotem Komunis olsem ol man nating nomo. ?Olsem wanem samting ya i save hapen? ?Ol Komunis oli no moa bilif se evri man oli sem mak? ?Bilif blong Komunis i wan giaman bilif? Mi mi wari bigwan.\nAle mi no moa mekem ol samting ya we mi ting se oli impoten, mo mi stat blong lanem miusik mo pentem ol pija. Taem mi stap stadi long wan skul blong miusik, i luk olsem se mi save go long wan yunivesiti blong miusik. Ale mi plan blong kam wan man blong plei miusik. Samting we i nogud moa se, mi lego ol gudfala fasin we mi lanem taem mi smol. Samting we i moa impoten long mi long taem ya, hemia blong gat gud taem, olsem blong frenem plante gel wantaem. Be miusik, pentem ol pija, mo gud taem we mi gat, oli no tekemaot ol wari blong mi. Ol pija we mi pentem tu oli soemaot se mi fraet. Mi stap tingbaot se, ?Laef long fiuja bambae i olsem wanem? ?Mo from wanem yumi laef?\nTaem mi faenem ansa blong ol kwestin ya, mi sek bigwan. Wan aftenun long skul, mi sidaon wetem wan grup blong ol studen we oli stap tokbaot fiuja. I gat wan gel tu we i stap, nem blong hem Mandi, * mo hem i wan witnes blong Jehova. Hem i talem wan gudfala advaes long mi, i se: “Andrias, sipos yu wantem faenem ansa blong ol kwestin blong yu long saed blong laef mo fiuja, yu mas stadi Baebol.”\nMi no trastem tumas Baebol, be mi mekem desisen blong traem faenem ansa blong ol kwestin blong mi long Baebol. Mandi i talem long mi blong ridim Daniel japta 2, mo samting we mi ridim i mekem mi mi sek. Profet tok ya i tokbaot ol wol paoa mo ol gavman we bambae oli gat bigfala paoa kam kasem long taem blong yumi. Mandi i soem ol narafala profet tok blong Baebol tu, we oli tokbaot fiuja. !Naoia mi jes faenem ansa blong ol kwestin blong mi! ?Be hu i raetem ol profet tok ya, mo hu i naf blong talemaot gud fiuja? ?I min se i mas gat wan God we i laef i stap?\nMandi i mekem rod blong Horst mo waef blong hem Anjelika, blong givhan long mi blong save moa long Baebol. Mi luksave kwiktaem se, Ol Witnes blong Jehova nomo oli stap yusum nem blong God, Jehova, mo oli tinghae long nem ya. (Ol Sam 83:18 NW; Matiu 6:9) Mi lanem tu se, Jehova God i wantem se evri man oli laef olwe long paradaes long wol ya. Ol Sam 37:9 i talem se: “Olgeta we oli trastem [Jehova] bambae oli tekem graon ya i blong olgeta.” Mi kasemsave se, promes ya i go long evriwan we oli traehad blong folem ol haefala rul blong God we i stap long Baebol.\nNating se i olsem, mi faenem i had blong jenisim ol fasin blong mi blong laef folem wanem we Baebol i talem. Wok blong mi blong plei Miusik i mekem mi gat flas tingting. Taswe, fastaem mi mas lanem blong gat tingting daon. Mo tu, i no isi blong mi lego ol rabis fasin blong mi. !Be mi talem tangkiu tumas long Jehova from we hem i gat longfala tingting, i gat sore, mo i kasemsave filing blong olgeta we oli stap traehad blong mekem wanem we Baebol i talem!\nBilif blong Komunis mo bilif ya se i nogat wan God, i gat paoa long mi blong faswan 18 yia long laef blong mi, be afta long taem ya, Baebol i jenisim laef blong mi kam kasem naoia. Samting we mi lanem i mekem mi no moa wari long fiuja, mo i mekem se laef blong mi i gat mining. Mi baptaes olsem wan Witnes blong Jehova long 1993. Mo long yia 2000, mi maredem Tabita, we hem tu i wan Witnes. Mitufala i spenem plante taem blong givhan long ol narafala blong oli kasemsave long Baebol. Plante man we mitufala i mitim olgeta oli gat sem laef olsem mi, olgeta tu oli bilif long Komunis mo oli bilif se i no gat wan God. Mi glad tumas taem mi soemaot long olgeta olsem wanem blong save moa long saed blong Jehova.\nTaem mi stat blong stadi Baebol wetem ol Witnes blong Jehova, papa mo mama blong mi i no glad. Be stat long taem ya kam kasem tede, tufala i luksave ol gudfala samting we oli kamaot long laef blong mi taem mi joen wetem ol Witnes. Mi glad tumas from we naoia tufala i stap ridim Baebol, mo go long ol miting blong ol Witnes blong Jehova.\nMi mo Tabita i gat wan gudfala mared from we mitufala i traehad blong folem gud ol advaes blong Baebol long saed blong mared. Eksampol, taem mitufala i folem ol advaes blong Baebol long saed blong fasin blong stap tru long mitufala, mared blong mitufala i stap strong.—Hibrus 13:4.\nMi no moa fraet mo wari long fiuja. Mi harem se mi joen long wan bigfala famle long fulwol we oli gat sem bilif, oli gat pis mo oli joen gud. Insaed long famle ya, mifala i save se mifala evriwan i sem mak nomo. Hemia nao samting we mi bilif long hem, mo mi wantem kasem long ful laef blong mi.\n^ par. 12 Mifala i jenisim nem ya.\nBaebol i Jenisim Laef Blong Man Pis & Glad\nSTORI BLONG FRAN PEJ Ol Enjel—?Oli Gat Paoa Long Yu?\nSTORI BLONG FRAN PEJ Trutok Long Saed Blong Ol Enjel\nSTORI BLONG FRAN PEJ ?Yu Gat Wan Enjel Blong Yu?\nSTORI BLONG FRAN PEJ ?I Gat Sam Nogud Enjel?\nSTORI BLONG FRAN PEJ Ol Enjel Oli Save Givhan Long Yu\nBAEBOL I JENISIM LAEF Mi Mi Bilif Se i No Gat God\nYUMI FOLEM FASIN BLONG BILIF BLONG OLGETA Mama Blong Ol King\nText Ol defren wei blong daonlodem ol buk long intenet WAJTAOA Ol Enjel—?From Wanem i Gud Blong Save Olgeta?\nOl Enjel—?From Wanem i Gud Blong Save Olgeta?\nWAJTAOA Ol Enjel—?From Wanem i Gud Blong Save Olgeta?\n!Mi Mi No Wantem Ded!\nMi Mi Kros Oltaem Mo Mi Wantem Faet\nBifo We Mi Win, Mi Foldaon Plante Taem


Bislama - Yumi mas Mekem Wosip long Pikinini blong God\nWosip long Pikinini blong God\n—From wanem yumi mas mekem wosip long hem?\nYu mas mekem wosip long Hae God we i God blong yu, mo bambae yu mas mekem wosip long hem nomo (Matiu 4:10) Be huia pikinini blong God? From wanem yumi mas mekem wosip long hem?\n1 Wosipim Narafala god —nogat\nYumi no mas mekem wosip long narafala god. Nao God ya, we i mekem olgeta samting, hem i mekem man mo woman. Ol man long wol ya, oli mas mekem wosip long hem from. Yumi no mas mekem wosip long wan narafala god, from narafala god ya i no mekem eni samting, i no laef, i no gat bigbigfala paoa olsem God we hem i mekem olgeta samting (Ol Wok 17:22-33).\nLongtaem bifo, Setan i traem Jisas se, Yu bodaon long mi, yu mekem wosip long mi. Be Jisas i talem olsem, Baebol i talem se man i mas wosip long Hae God nomo, we i God blong yu (Matiu 4:8-10).\n2 Wosipim Pikinini blong God —yes\nMo tu yumi mas mekem wosip long Pikinini blong God. Hae God i gat wan Pikinini we hem i stret Pikinini long God, mo God i nogat narafala we i sem mak olsem Pikinini ya. Hem nao hem i wan nomo (Jon 3:16).\nPikinini ya i bin givhan blong mekem olgeta samting. Hem i stap wetem God fastaem. Hem i sem mak olsem God we i Papa blong hem. God i bin usum Pikinini ya, blong mekem olgeta samting (Jon 1:1-5, Kolosi 1:15-20). Hemia nao, longtaem bifo disfala Pikinini i bon long wol ya, i kam olsem man, be tu oltaem hem i stap olsem God (Jon 1:14, Filipae 2:5-13). Yumi mas mekem wosip long hem from.\n“5 Tingting blong yufala i mas kam stret gud wetem tingting blong Jisas Kraes.\n6 Fastaem, bifo olgeta, hem i olsem God nomo, be hem i no ting se hem i mas holemtaet fasin ya we hem i sem mak wetem God.\n7 Hem nomo i lego olgeta fasin ya, nao i kam olsem man blong wok nomo. Hem i bon long wol ya, i kam man. Hem i karem fasin blong man, 8 mo i mekem tingting blong hem i stap daon blong i obei long God gogo i ded. Mo hem i ded long fasin ya we ol man oli nilim hem long kros.\n9 Nao from samting ya, God i leftemap nem blong hem i go antap olgeta, i givim nem long hem we i hae moa long ol narafala nem.\n10 Nao olgeta long heven, mo long wol, mo long Hom blong ol Dedman, bambae oli bodaon oli ona long nem blong hem, 11 mo olgeta man bambae oli talemaot we Jisas Kraes, hem i Hae God, i Masta blong olgeta, blong leftemap nem blong God, Papa blong yumi.”\nHemia nao, i gat wan nem nomo we i “hae moa long ol narafala nem”. Nem ya, i "Jehovah" o "Hae God". Yu luk naoia, God i bin givim nem ya long Jisas. From samting ya, yumi save we Jisas i Hae God long sem mak long Papa blong hem. Taswe yumi save wosip long Jisas olsem we yumi wosip Papa blong hem.\nSippos Jisas i no Hae God "Jehovah", oraet yumi no save wosip long hem from hem i stap wan narafala God. Be Jisas i talem se, “Mi wetem Papa blong mi, mitufala i wan nomo” (Jon 10:30).\n3 Pikinini hem i sevem yumi\nPikinini ya hem i save sevem yumi. Taem Pikinini blong Hae God i bon long wol ya, oli kolem hem nem ya Jisas. Nem ya, “Jisas”, i min Sevia (Matiu 1:21). Nao tok ya, “Sevia”, i min we i givhan long yumi taem yumi gat bigbigfala trabol. Trabol ya, i kam long yumi from we yumi mekem sin. Nao sin ya, hem i olgeta samting we i agensem wanem God i wantem (1Jon 3:3-5).\nGod i gat wan plan blong yumi se bambae yumi stap long heven oltaem wetem hem. Hem i wantem givim gudgudfala laef long yumi long heven. Nao laef ya, i no save finis (1Pita 1:3-5). Be samtaem yumi no folem plan ya, mo fasin blong yumi agensem loa blong God, so God i kros long yumi from. Sin blong yumi blokem plan blong God. Yumi lusum laef blong heven from, mo yumi stap longwe long God.\nKambak bakegen long God\nNao yumi gat wan rod nomo we yumi save kambak bakegen long God, mekem se hem i nomo kros long yumi nating. Pikinini blong God i save tekemaot olgeta sin blong yumi. Hemia nao, Jisas Kraes i gat paoa blong wokem samting ya from laef blong hem i narafala, i defren, i no olsem yumi, from hem i neva mekem sin. Fasin blong hem i gud nomo. Laef blong hem i stret oltaem, be oli kilim hem i ded olsem hem i man nogud. Nao blad blong hem i ron, mo blad ya i save tekemaot olgeta sin blong yumi mo olgeta man, mo God i leftemap Pikinini blong hem, mekem se hem i laef bakegen (1Pita 1:18-21, 1Pita 2:21-22, Hibrus 4:15-16, Ol Wok 2:22-24, 1Jon 2:1-6).\nYumi mas bilif long hem, mo tanem tingting blong yumi from ol sin blong yumi, mo baptaes, mekem se blad blong hem i tekemaot olgeta sin blong yumi (Mak 16:16, Ol Wok 2:38). Afta, yumi mas mekem wosip long hem long laef blong yumi gogo yumi ded.


?Mi Mi Wanem Kaen Man?\nTaem yu savegud yu wan, bambae yu save mekem ol waes desisen long taem we ol narafala oli fosem yu blong mekem wan samting we i no stret.\nYu traem tingbaot stori ya: Karen i go long wan haos we oli mekem wan smol lafet long hem. I no ten minit yet, be hem i haremsave wan voes biaen long hem.\n“?From wanem yu stap stanap yu wan olsem?”\nKaren i tanemraon mo i luk fren blong hem Jesika, we i holem tu botel dring, we hem i jes openem nomo. Karen i luksave se i gat alkol long dring ya. Jesika i givim botel ya long Karen mo i talem se: “Yu yu yangfala finis mo i stret blong yu gat gudfala taem.”\nKaren i no wantem tekem botel ya, be hem i no wantem mekem Jesika i harem nogud, from we Jesika i bes fren blong hem. Hem i stap tingting se: ‘Jesika i wan gudfala gel ya. Mo sipos hem i dring, hemia i min se mi tu mi save dring. Hemia wan dring nomo, i no olsem ol drag.’\nSipos yu yu Karen, ?bambae yu mekem wanem?\nSipos yu wantem mekem wan waes desisen long taem olsem, yu mas gat ol fasin, we oli soemaot se yu yu wanem kaen man. Ol fasin ya, bambae oli soemaot strong tingting we yu gat. Taem yu gat ol fasin olsem, bambae yu naf blong bos long laef blong yu, i bitim we yu letem ol narafala oli bos long yu.—1 Korin 9:26, 27.\n?Olsem wanem yu save gat ol fasin ya? Ansa blong ol kwestin long nekis pej bambae oli givhan long yu.\n1 ?WANEM OL SAMTING WE MI SAVE MEKEM?\nSipos yu save ol samting we yu naf blong mekem mo ol gudfala fasin blong yu bambae yu gat strong tingting mo yu no fraet.\nEKSAMPOL LONG BAEBOL: Aposol Pol i raetem se: “Maet mi no skul gud blong tok, be mi mi savegud ol stamba blong gud nius, mi no sot nating long saed ya.” (2 Korin 11:6) Pol i savegud Baebol, taswe hem i naf blong stanap strong taem ol narafala oli agensem hem. Hem i no letem ol nogud tingting blong olgeta, oli spolem strong tingting blong hem.—2 Korin 10:10; 11:5.\nJEKEM YU WAN:Yu raetemdaon wan samting we yu gat gudhan blong mekem.\nRaetem wan gudfala fasin we yu gat. (Eksampol, ?yu tingbaot narafala? ?yu glad blong givim samting? ?narafala i save trastem yu? ?oltaem yu no stap kam let?)\n2 ?WANEM OL SLAK FASIN BLONG MI?\nSipos yu wantem fasem gud wan samting, be rop we yu yusum i roten, bambae rop ya i brok isi nomo. Long sem fasin, ol slak fasin blong yu oli save winim yu nao yu no moa bos long lef blong yu.\nEKSAMPOL LONG BAEBOL: Pol i tingbaot ol slak fasin blong hem. Mo i talem se: “Long tingting blong mi, mi glad tumas long Loa ya blong God. Be mi luk we rabis fasin ya, we i stap wok long laef blong mi, hem i narafala. Hem i agens long Loa ya, we long tingting blong mi, mi glad tumas long hem. Fasin ya i stap mekem mi, mi olsem slef blong fasin blong sin.”—Rom 7:22, 23\nJEKEM YU WAN: ?Wanem ol slak fasin we yu mas lanem blong lego?\n3 ?WANEM OL MAK BLONG MI?\n?Yu ting se i stret blong ronron krangke long trak gogo besin i finis? !Nogat, i krangke blong mekem olsem!\n?Wanem lesen we yumi lanem? Ol mak we yu wantem kasem, oli save halpem yu blong no mekem samting krangke, be blong folem wan plan mo kasem ol samting we yu wantem.\nEKSAMPOL LONG BAEBOL: Pol i talem se: ‘Mi resis, be mi no save go olbaot.’ (1 Korin 9:26) Pol i stap traehad blong kasem ol samting we hem i tingbaot, i bitim we hem i stap waet pej, mo i letem ol samting oli hapen long hem.—Filipae 3:12-14.\nJEKEM YU WAN: Yu raetemdaon tri samting we oli olsem mak we yu traehad blong kasem nekis yia.\n4 ?WANEM BILIF BLONG MI?\nTaem yu gat ol fasin we oli soemaot se yu yu wanem kaen man, bambae yu olsem wan tri we rus blong hem i holemtaet graon, mo i stanap strong long taem blong hariken\nSipos yu no bilif long wan samting, bambae laef blong yu i paspas. Olsem wan Nawita we i jenisim kala, bambae yu jenisim ol fasin blong yu, taem yu stap wetem ol fren blong yu. Be hemia i wan saen we i soemaot se yu no rili savegud se yu yu wanem kaen man.\nBe sipos yu gat bilif, bambae yu no save jenisim fasin blong yu olsem Nawita, mo yu no save wari long samting we ol narafala oli mekem.\nEKSAMPOL LONG BAEBOL: Taem profet Daniel i yangfala, hem i gat ‘strong tingting’ blong obei long ol loa blong God, nating se hem i stap longwe long ol famle mo ol fren blong hem. (Daniel 1:8) Strong tingting i mekem se Daniel i no jenisim fasin blong hem. Daniel i laef folem bilif we hem i gat.\nJEKEM YU WAN: ?Wanem bilif blong yu? Eksampol: ?Yu yu bilif long God? Sipos yes, ?from wanem? ?Wanem i pruvum long yu se i gat wan God?\n?Yu yu bilif se ol loa blong God oli save givhan long yu? Sipos yes, ?from wanem?\n?Yu yu wantem kam olsem weswan long tufala ya? Wan lif we i foldaon, nao win i stap bloem hem olbaot, no wan tri we i stanap strong long wan bigfala hariken. Sipos yu wantem stanap strong olsem tri ya, yu mas gat strong tingting blong soemaot ol fasin we oli makemaot se yu yu wanem kaen man. Mo samting ya bambae i givhan long yu blong ansa long kwestin ya, ?Mi mi wanem kaen man?\nYu traem luk ol trifala mak we yu raetem aninit long kwestin 3. Mo yu raetemdaon faswan samting we yu save mekem long manis ya, blong kasem ol mak ya wanwan.\nOl Yangfala Oli Askem—?Bambae Mi Mekem Wanem Long Laef Blong Mi?


Nambawan Kwestin We Yumi Mas Askem - Wanem mi mas mekem blong God i sevem mi?\nNambawan Kwestin We Yumi Mas Askem\n—?Wanem mi mas mekem blong God i sevem mi?\nI gat wan kwestin we i impoten moa long evri narafala kwestin i stap. Kwestin ya i bitim evri kwestin we yumi save askem blong olgeta samting long wol ya. Kwestin ya, we i antap, i olsem se, “Wanem mi mas mekem blong God i sevem mi?” Yumi mas save askem wanem God i wantem se yumi mas mekem. Ansa long kwestin ya, i mas kam long trutok blong God long Baebol. Ansa ya i no mas kam long tingting blong yumi nomo.\n1 Bigbigfala Kwestin\nKwestin ya se, “Wanem mi mas mekem blong God i sevem mi?” hem i bigfala kwestin ya, i big moa, i antap long olgeta narafala kwestin we man i save askem.\nLong baebol, long buk blong Luk, i gat tufala stori longsaed blong kwestin we tufala man i bin askem Jisas se, "Tija, wanem mi mas mekem blong kasem laef we i no save finis?" (Luk 10:25,18:18). Faswan man ya, i wantem sem ansa we evri tija i stap givim, be seken man i wantem narafala ansa we i gud moa. Be tufala man ya, i askem kwestin we i nambawan kwestin we i stap long wol.\nLong dei blong Pentekos we i kam afta Kraes i go antap long heven finis, nao Pita i talemaot trut blong Kraes long plante man long Jerusalem. "Taem ol man oli harem tok ya, oli harem we i stikimgud olgeta. Nao oli askem long Pita mo ol narafala aposol se, 'Ol brata. ?Bambae mifala i mekem olsem wanem?'" (Wok 2:37).\nTaem we Sol blong Tasas i bin go long rod long Damaskas i luk Jisas long bigfala laet i saendaon. Sol i askem kwestin se, "Masta, yu yu hu ya?" Jisas i ansarem Sol olsem se, "Mi Jisas, man Nasaret ya we yu yu stap mekem i nogud long mi". Sol i askem se, "Masta, bambae mi mekem olsem wanem?" (Wok 22:6-10).\nLong Filipae, bos blong kalabus i fraet from bigfala etkwek i seksekem kalabus mo ol doa blong kalabus oli kam open. Nao Pol mo Silas tufala i stap long kalabus ya. Nao bos blong kalabus i askem tufala se,"E, tufala! Bambae mi mi mekem olsem wanem blong God i sevem mi?" (Wok 16:30).\nKwestin ya, i soemaot we yumi nomo i no save wokem eni samting blong sevem yumi, sapos i kamaot long tingting blong yumi nomo. Naoia yumi mas harem wanem God i talem long Baebol, se yumi mas mekem blong sevem yumi. Hemia nao, yumi mas faenemaot wanem God i wantem se yumi mas mekem. Yumi mas askem bigfala kwestin.\n2 Bigbigfala Storian\nAnsa long nambawan kwestin i stap kamaot long trutok long storian blong Jisas Kraes, nao storian ya i stap long Baebol. Nem blong hem “gospel” mo mining blong nem ya, “gudnius” blong Jisas Kraes.\nLong plante taem bifo, God i usum ol profet blong talem storian blong Kraes se bambae hem i kam blong soemaout we stori ya i tru we i tru. Baebol i talem se, "Bifo, long ol yia we i pas finis, plante taem, God i stap yusum ol profet blong toktok long ol olfala blong yumi long plante naranarafala fasin. Be naoia we i klosap taem we wol ya bambae i finis, hem i yusum Pikinini blong hem blong toktok long yumi." (Hibrus 1:1-2).\nJisas i bin jusumaot ol aposol mekem se oli talemaout storian blong hem long olgeta wol. Nao yumi save ridim stori ya we ol aposol oli raetemdaon finis long Niutestamen long Baebol.\nWan nem blong Jisas i olsem “Tok”, nao God i usum Tok ya blong mekem evri samting we i stap long wol ya. Tok ya (Jisas) hem i bin stap wetem God bifo bifo, mo hem tu i God olsem Papa blong hem (Jon 1:1-4).\nTok ya i kam man, nao i stap wetem yumi, mo hem i stap soemaot we God i lavem yumi tumas, mo i stap mekem i gud tumas long yumi, mo i soemaot tu we God i tru olgeta. Mo mifala i luk bigfala paoa blong hem. Hemia bigfala paoa ya we God we i Papa blong hem i givim long hem, from we hem nomo i stret Pikinini blong God.""(Jon 1:14). Stamba tingting blong Tok ya (Jisas) i wanem? "Olgeta! Man ya, hem i smol sipsip blong God, we hem bambae [i sakrefaes] i tekemaot sin blong olgeta man long wol." (Jon 1:29-30).\nTaem we Jisas i stap long wol ya finis, laef blong hem i nogat sin long hem nating. So i save givim laef blong hem finis we i wan sakrefaes. "...Kraes i givim laef blong hem wan taem nomo, [blong mekem sakrefaes] blong tekemaot ol sin blong plante man..." (Hibrus 9:26-28).\n3 Bigbigfala Plan\nOlgeta samting ya, i blong stamba tingting blong God bifo hem i bin mekem wol ya. "Bifo olgeta, taem God i no mekem wol yet, hem i jusumaot Kraes blong wokem samting ya. Mo naoia we i no longtaem bambae wol i finis, God i soemaot hem finis blong sevem yufala." (1Pita 1:20).\nDed blong Kraes, hem tu i bin stap olwe long plan blong God. "Taem God i putum man ya long han blong yufala, hem i mekem samting ya folem plan blong hem nomo. Mo yufala i kilim hem i ded, long fasin ya we yufala i putum hem long han blong ol man nogud, we oli nilim hem long kros." (Wok 2:23).\nGod i mekem ol plan bifo hem i mekem eni samting long wol. Be bigfala plan ya hem i plan blong God i sevem yumi samtaem. I nogat plan we i impoten moa from plan ya i rod blong sevem olgeta man mekem se bambae oli no mas kasem panis from sin blong olgeta. Tok ya i stap longsaed blong ples we bambae man is stap long taem we i nogat en long hem. God i mekem plan finis nao olgeta man i save kasem rod long laef wetem God we i no save finis (Jon 3:16).\nMaet yu kasem wan bebet long garen blong yu. Nao yu lukluk long bebet ya. Maet bebet ya i kakae garen blong yu be i gat plante bigfala sapraes from we i gat plan blong hem we i waes we i waes. Long evri smolsmol samting long hem i soemaot tingting blong God we hem nomo i save plan blong mekem bebet ya. Insaed long evri pat long smol bodi blong hem, we yu no save luk wetem ae, i gat ol milian smolsmol masin i stap we oli mekem laef blong bebet ya. Be plan blong God blong bebet ya, i no skelem olsem long plan blong God mekem se i sevem yumi. Plan ya, i bigwan moa we i bigwan olgeta.\nLong plan blong God ya, yumi mas askem wanem i insaed plan ya se yumi mas mekem? Bigfala plan i gat bigfala ansa long bigfala kwestin.


Lesin Long Advaes We i Stretem Yu Mo Kam Waes.—Ol Proveb 8:33 | Stadi\n‘Pikinini blong mi, yu mas lesin long advaes we i stretem yu nao bambae yu kam waes.’—OL PROVEB 8:32, 33.\nSINGSING: 56, 89\n?Olsem wanem Jehova i tijim yu, blong yu stretem yu wan?\n?Olsem wanem papa mo mama i tijim mo stretem pikinini folem tingting blong Jehova?\n?Yu mas mekem wanem, blong advaes we yu kasem long kongregesen i save givhan long yu?\n1. ?Olsem wanem blong kasem waes? ?Mo waes ya i givhan long yumi olsem wanem?\nJEHOVA nao i Stamba blong waes, mo hem i glad blong givim waes ya long ol man. Long Jemes 1:5 yumi ridim se: “Sipos wan long yufala i sot long waes, i gud hem i gohed blong askem long God, nao bambae hem i kasem from we God i glad blong givim samting long olgeta man.” Wan rod blong kasem waes, hemia taem yumi letem God i stretem yumi. Waes ya i blokem yumi blong yumi no mekem samting we i no stret, mo i mekem se yumi stap klosap long Jehova. (Ol Proveb 2:10-12) Mo bambae yumi kasem laef we i no save finis.—Jud 21.\n2. ?Wanem i save givhan long yumi blong yumi glad taem God i stretem yumi?\n2 Maet samtaem yumi harem nogud o yumi no glad taem narafala i stretem yumi, from we yumi sinman mo yumi gruap long ol defdefren fasin. Be taem Jehova i stretem yumi mo yumi luk gudfala frut we i kamaot, yumi kasem save se hem i lavem yumi. Ol Proveb 3:11, 12 i talem se: “Pikinini blong mi. Sipos Hae God i mekem wan samting blong stretem yu, be yu mas glad blong karem.” Mo i gohed se: “Ol man we hem i lavem olgeta, oltaem hem i stap stretem olgeta.” Yumi save sua se Jehova i wantem we yumi harem gud. (Ridim Hibrus 12:5-11.) God i save gud yumi, taswe taem hem i stretem yumi, oltaem hem i mekem long fasin we i stret nomo, mo i stretem yumi olsem yumi nidim. Long stadi ya, bambae yumi tokbaot fo rod blong kasem fasin stretem: (1) stretem yu wan, (2) papa mo mama i stretem pikinini, (3) kongregesen i stretem yu, mo (4) samting we i moa nogud i bitim fasin stretem.\nSTRETEM YU WAN\n3. ?Olsem wanem pikinini i lanem blong stretem hem wan? Talem wan eksampol.\n3 Sipos yu stretem yu wan, bambae yu naf blong kontrolem ol fasin mo tingting blong yu. Yumi no bon wetem fasin ya blong stretem yumi, taswe yumi mas lanem. Traem tingbaot: Taem wan pikinini i stap lanem blong ron long baskel, fastaem papa i mas holem baskel. Sloslo pikinini i lan blong sidaon long baskel hem wan, nao papa i lego hem blong smoltaem. Taem papa i sua gud se pikinini bambae i no foldaon, hem i lego fulwan. Long sem fasin, taem papa mo mama i ‘stretem pikinini mo givim woning folem tingting blong Jehova,’ tufala i tijim hem blong i stretem hem wan mo i kam waes.—Efesas 6:4.\n4, 5. (1) ?From wanem yu mas stretem yu wan, blong putum “niufala fasin”? (2) ?From wanem tingting i no mas foldaon taem yu mekem mastik?\n4 Samting ya i sem mak long man we i stat blong save Jehova. Nating se hem i stat blong stretem hem wan, be hem i no bigman yet long ol Kristin fasin. Taem hem i putum “niufala fasin” olsem klos blong hem, mo i gat fasin blong Kraes, long taem ya nao hem i kam bigman. (Efesas 4:23, 24) Taem yu stretem yu wan, hemia i givhan long yu blong ‘yu sakemaot ol fasin we God i no laekem, mo ol rabis samting blong wol ya we ol man oli wantem. Mo i trenem yu blong yu laef wetem stret tingting, yu gat ol fasin we oli stret, mo yu holemstrong long God taem yu stap long wol ya.’—Taetas 2:12.\n5 Yumi evriwan i sinman. (Prija 7:20) Sipos yumi mekem mastik, ?hemia i min se yumi no stap stretem yumi? Plante taem i no olsem. Ol Proveb 24:16 i talem se: “Nating we trabol i stap kasem stret man hamas taem, be oltaem hem i save girap bakegen.” ?Wanem i save givhan long yu blong yu “girap bakegen”? I no paoa blong yu, be tabu spirit blong God. (Ridim Filipae 4:13.) Bos long tingting, we i klosap sem mak long fasin blong stretem yu wan, i frut blong tabu spirit.\n6. ?Olsem wanem yu save laekem blong stadi long Tok blong God? (Yu luk pija long stat blong stadi.)\n6 Sipos yu prea, stadi Baebol, mo tingting dip, bambae yu kam naf blong stretem yu wan. ?Be olsem wanem sipos i had blong stadi o yu no laekem stadi? Yu no letem tingting blong yu i foldaon. Jehova i save givhan long yu, blong yu “laekem tumas” Tok blong hem. (1 Pita 2:2) Yu askem long Jehova blong i givhan long yu blong stretem yu wan, nao yu save faenem taem blong stadi Baebol. Fastaem yu save stadi blong sam minit nomo. Sloslo bambae i kam isi moa, nao yu laekem blong stadi. Bambae yu harem gud long taem we yu stap kwaet blong stadi mo tingting dip long ol save blong Jehova.—1 Timoti 4:15.\n7. ?Fasin blong stretem yu wan i save givhan olsem wanem?\n7 Taem yu stretem yu wan, yu naf blong kasem ol mak long wok blong Jehova. Wan papa i luksave se hem i no moa wok strong, taswe hem i putum mak blong kam fultaem paenia. ?Fasin ya blong stretem hem wan i givhan olsem wanem? Hem i ridim ol magasin we oli tokbaot wok blong paenia, mo i prea tu, nao hem i fren moa wetem Jehova. Mo tu, wanwan taem hem i mekem haftaem paenia. Hem i gohed nomo blong tingbaot mak blong hem, i no letem wan samting i blokem hem. I no longtaem, hem i kam wan fultaem paenia.\nPAPA MO MAMA I STRETEM PIKININI\nTaem pikinini i bon, hem i no save wanem i stret mo wanem i no stret, taswe yu mas tijim hem (Haf 8)\n8-10. ?Wanem i save givhan long ol papa mo mama blong oli tijim gud pikinini? Tokbaot wan eksampol.\n8 Jehova i givim wok blong tijim pikinini long papa mo mama. Tufala i mas ‘stretem mo givim woning long hem folem tingting blong Jehova.’ (Efesas 6:4) Tede wok ya i no isi. (2 Timoti 3:1-5) Taem pikinini i bon, hem i no save wanem i stret mo wanem i no stret, mo i no trenem tingting blong hem yet. Blong trenem pikinini, papa mo mama i mas stretem hem. (Rom 2:14, 15) Wan man blong stadi long Baebol i eksplenem Grik tok we i minim “stretem,” se “tijim gud pikinini” blong i mekem ol gudfala desisen taem i kam bigman.\n9 Taem papa mo mama i stretem pikinini wetem lav, hem i harem se tufala i kea gud long hem. Hem i lanem se hem i no fri olgeta, mo evri samting we hem i mekem i mas gat frut blong hem. Taswe ol Kristin papa mo mama oli mas yusum waes blong Jehova blong tijim pikinini. I gat plante defren tingting long saed blong fasin blong tijim pikinini, i dipen long ples we man i stap long hem, mo tu, ol tingting ya oli stap jenis oltaem. Be ol papa mo mama we oli lesin long God, oli savegud wanem we oli mas mekem, mo oli no folem tingting mo save blong ol man.\n10 Noa i wan gudfala eksampol. Taem Jehova i talem long hem blong i bildim wan sip, hem i no save olsem wanem blong mekem. Hem i mas lesin long Jehova. Baebol i talem se, hem i “mekem olgeta samting ya olsem” we Jehova i talem. (Jenesis 6:22) ?Wanem i kamaot from? !Sip ya i sevem laef blong Noa mo famle blong hem! Noa i wan gudfala papa. ?From wanem? From we hem i trastem waes blong God. Hem i tijim gud ol pikinini blong hem mo i soemaot gudfala eksampol long olgeta, nating se ol man long taem ya oli nogud tumas.—Jenesis 6:5.\n11. ?From wanem ol papa mo mama oli mas wok had blong tijim gud pikinini?\n11 ?Sipos yu yu gat pikinini, olsem wanem yu save ‘mekem olgeta samting olsem’ we God i talem? Yu lesin long Jehova. Yu letem hem i givhan long yu blong yu tijim pikinini. Yusum ol advaes blong Baebol mo ogenaesesen blong hem. !Taem ol yia oli pas, pikinini blong yu bambae i talem tangkiu long yu! Wan brata i talem se: “Mi mi talem bigfala tangkiu long Papa mo Mama from we tufala i traehad blong tijim gud mi, mo blong mekem trutok i kasem hat blong mi.” Hem i talem se papa mo mama blong hem i givhan long hem blong i kam klosap long Jehova. I tru, nating se papa mo mama i tijim gud pikinini, maet hem i save lego Jehova. Be sipos tufala i bin traem bes blong tufala, tingting blong tufala i no save stikim tufala, mo tufala i hop se wan dei pikinini bambae i kambak long Jehova.\n12, 13. (1) Taem kongregesen i putumaot pikinini, ?olsem wanem papa mo mama i save obei long God? (2) ?Wan famle i kasem wanem blesing taem papa mo mama i obei long Jehova?\n12 Wan bigfala samting we i traem ol papa mo mama, hemia taem kongregesen i putumaot wan pikinini blong olgeta. Wan sista we kongregesen i putumaot gel blong hem, mo gel ya i aot long haos, i talem se: “Mi traehad blong faenem sam toktok long ol buk blong yumi, we i givim raet long mi blong toktok wetem gel blong mi mo smol abu blong mi.” Be man blong hem i eksplenem long hem se i no moa wok blong tufala blong lukaot long gel ya, be tufala i mas holemstrong long Jehova.\n13 Sam yia biaen, kongregesen i tekembak gel ya. Mama blong hem i talem se: “!Naoia hem i ring o i sanem mesej long mi klosap evri dei! Mo hem i gat bigfala respek long mi mo man blong mi, from we hem i luksave se mitufala i obei long God. Mifala i fren gud bakegen.” Sipos kongregesen i putumaot pikinini blong yu, ?bambae yu “trastem Jehova long olgeta tingting blong yu”? ?Bambae yu soemaot long hem se ‘yu no dipen long prapa save blong yu’? (Ol Proveb 3:5, 6) Yu mas tingbaot se taem Jehova i stretem yumi, hemia i soemaot se hem i waes we i waes mo i lavem yumi tumas. Yu no mas fogetem se hem i givim Pikinini blong hem blong sevem olgeta man, mo hemia i minim boe o gel blong yu tu. God i wantem se evri man i kasem laef we i no save finis. (Ridim 2 Pita 3:9.) Taswe, ol papa mo mama, yufala i mas gohed blong trastem Jehova, se hem i stap stretem mo lidim gud yumi, nating se samtaem i had blong obei. Lesin long God taem i stretem yu, mo no sakemaot ol advaes blong hem.\n14. ?Ol advaes blong Jehova we “gudfala bos” i givim, i givhan long yumi olsem wanem?\n14 Jehova i promes blong protektem, tijim, mo lukaotgud long Kristin kongregesen. Hem i mekem olsem long plante rod. Hem i jusum Pikinini blong hem blong i lukaotgud long kongregesen, mo Jisas i putumap wan “gudfala bos” we i givimaot save blong God, blong mekem bilif i strong. (Luk 12:42) “Bos” ya i givim ol gudfala advaes blong tijim mo stretem yumi. Maet yu tingbaot wan tok o wan magasin we i givhan long yu blong yu jenisim tingting mo fasin blong yu. Yu save glad long ol jenis ya, from we oli soemaot se yu letem Jehova i stretem yu.—Ol Proveb 2:1-5.\n15, 16. (1) ?Yumi mas mekem wanem, blong wok blong ol elda i save givhan long yumi? (2) ?Olsem wanem blong mekem wok blong ol elda i kam isi moa?\n15 Jisas i putumap ol elda tu, blong oli lukaotgud long kongregesen wetem lav. Baebol i talem se ol brata ya oli “olsem presen.” (Efesas 4:8, 11-13) ?Yumi mas mekem wanem, blong wok blong ol elda i save givhan long yumi? Yumi folem gudfala eksampol mo bilif blong olgeta. Mo yumi obei long ol advaes blong Baebol we oli givim. (Ridim Hibrus 13:7, 17.) Ol elda oli lavem yumi mo oli wantem se yumi kam klosap long God. Sipos oli luk se yumi no moa go long miting o yumi kam slak, kwiktaem nomo bambae oli traehad blong givhan long yumi. Bambae oli lesin long yumi, mo biaen, oli givim ol gudfala advaes blong Baebol we i leftemap tingting. ?Olsem wanem? ?Samting ya i mekem yu yu luksave se Jehova i lavem yumi?\n16 Yumi mas tingbaot tu se maet i no isi blong ol elda oli stretem yumi. Traem tingbaot, maet i had blong profet Natan i stretem King Deved, we i traem haedem bigfala sin blong hem. (2 Samuel 12:1-14) Sem mak long aposol Pol. Hem tu i mas gat strong tingting blong stretem aposol Pita, taem Pita i mekem i gud moa long ol Kristin we oli Jiu i bitim ol Kristin we oli no man Jiu. (Galesia 2:11-14) ?Taswe, olsem wanem yu save mekem i isi moa blong ol elda oli stretem yu? Yu mas gat tingting daon, talem tangkiu, mo mekem i isi blong oli toktok wetem yu. Tingbaot se hemia i soemaot we God i lavem yu. Ol advaes we oli givim bambae i givhan long yu, mo tu, bambae oli harem gud long wok we oli mekem.\n17. ?Olsem wanem ol elda oli givhan long wan sista?\n17 Tingting blong wan sista i foldaon from ol samting we i hapen long laef blong hem bifo, mo hem i harem se i had blong hem i lavem Jehova. Hem i talem se: “Taem mi toktok wetem ol elda, oli no kros long mi mo oli no agensem mi, be oli leftemap tingting blong mi mo oli mekem mi mi strong. Nating se oli bisi tumas, be long evri miting, i gat wan elda i kam storian smol wetem mi. Ol samting we i hapen bifo i mekem mi mi harem se God i no save lavem mi. Be oltaem Jehova i yusum kongregesen mo ol elda, blong soemaot se hem i lavem mi. Mi mi prea se bambae mi neva lego hem.”\n?WANEM I MOA NOGUD LONG FASIN STRETEM?\n18, 19. ?Wanem samting i moa nogud i bitim fasin stretem? Tokbaot wan stori.\n18 Yu save harem nogud taem oli stretem yu, be sipos yu no wantem lesin long advaes blong God, bambae yu harem nogud moa. (Hibrus 12:11) Rabis fasin blong Ken mo King Jedekia i tijim yumi long wan impoten samting. Taem God i luk we Ken i no laekem brata blong hem mo i wantem kilim hem i ded, hem i givim woning se: ‘?From wanem yu yu kros? Sipos fasin blong yu i stret, bambae mi glad long yu, be fasin blong yu i no stret. Sin blong yu i olsem wan wael anamol we i rere blong kakae yu. Be yu mas winim hem.’ (Jenesis 4:6, 7) Ken i no lesin long advaes blong Jehova, nao i kilim brata blong hem i ded. From samting ya, hem i kasem nogud frut long ful laef blong hem. (Jenesis 4:11, 12) Sipos Ken i bin lesin long advaes blong God, bambae hem i no save harem nogud olsem.\n19 Jedekia i wan rabis king. Taem hem i rul, ol man Jerusalem oli harem nogud tumas. Profet Jeremaea i givim woning long Jedekia bakegen mo bakegen. Be king ya i no wantem we Jehova i stretem hem, ale hem i kasem bigfala trabol. (Jeremaea 52:8-11) !Jehova i no wantem we yumi harem nogud olsem!—Ridim Aesea 48:17, 18.\n20. ?Olsem wanem long olgeta we oli letem God i stretem olgeta, mo olgeta we oli no wantem?\n20 Plante man tede oli jikim advaes blong God mo oli no wantem lesin. Be i no longtaem, ol man we oli no letem God i stretem olgeta bambae oli kasem bigfala trabol. (Ol Proveb 1:24-31) Taswe yu mas ‘lesin long advaes we i stretem yu mo kam waes.’ Ol Proveb 4:13 (NW) i talem se: “Holemtaet ol tok we i stretem yu, yu no lego long hem. Holem gud, from we hem i stamba blong laef blong yu.”\nStretem yu wan i min se yu mekem i strong long yu wan, blong yu stap long stret rod o yu kambak long hem. Hemia i mekem se yu kam gud moa, mo yu kam bigman long ol Kristin fasin. Yu mas prea long Jehova blong i givhan long yu, nao yu save stretem yu wan, stadi moa, mo kasem ol mak long wok blong hem


Mak 2 | Baebol Long Intenet | Niu Wol Translesen\nGospel blong Mak 2:1-28\nJisas i mekem wan man we bodi blong hem i ded, i kam gud bakegen (1-12)\nJisas i singaot Livae (13-17)\nAskem kwestin from fasin blong mekem fasting (18-22)\nJisas, ‘Masta Blong Sabat’ (23-28)\n2 Be afta we sam dei i pas, hem i kambak long Kapaneam, mo ol man oli harem nius se hem i kam stap long haos.+ 2 Nao plante man oli hivap long haos ya gogo ples i smol, mo plante man oli fas long doa tu. Ale hem i stat blong talemaot tok blong God long olgeta.+ 3 Nao sam man oli kam wetem wan man we bodi blong hem i ded. Fo man oli karem hem,+ 4 be oli no save tekem hem i go long Jisas, from we i gat plante man tumas. Ale oli go antap long haos ya, oli tekemaot haf ruf stret antap long ples we Jisas i stap. Taem oli mekem hol finis, oli slakem sikman ya long bed blong hem i godaon. 5 Taem Jisas i luk bilif blong olgeta,+ hem i talem long sikman ya se: “Pikinini blong mi, mi mi fogivim ol sin blong yu finis.”+ 6 Nao sam skraeb we oli stap sidaon long ples ya, oli stap tingting se:+ 7 “?Weswe man ya i toktok olsem? Hem i tok nogud ya, hem i mekem olsem se hem i God. God nomo i save fogivim sin blong man.”+ 8 Nao wantaem nomo, Jisas i kasem save we olgeta ya oli gat tingting olsem, ale hem i talem long olgeta se: “?From wanem yufala i gat ol tingting olsem long hat blong yufala?+ 9 ?Wanem tok i isi moa blong talem long sikman ya? ?Hemia se, ‘Mi mi fogivim ol sin blong yu finis’ o hemia se, ‘Yu girap, yu karem bed blong yu, mo yu wokbaot’? 10 Be i gud mi soem long yufala se Pikinini blong man*+ i gat paoa blong fogivim ol sin blong ol man long wol—”+ nao hem i talem long sikman ya se: 11 “Mi talem long yu, yu girap, yu tekem bed blong yu, mo yu gohom.” 12 Nao man ya i girap, mo wantaem nomo hem i karem bed blong hem mo stret long fes blong olgeta evriwan, hem i wokbaot i go. Nao oli sapraes tumas, mo oli presem God, se: “Yumi neva luk wan samting olsem.”+ 13 Jisas i go bakegen long saed blong Si Blong Galili, mo ol hip blong ol man oli gohed blong kam long hem, nao hem i tijim olgeta. 14 Taem hem i stap wokbaot i go, hem i luk Livae, boe blong Alfeas, i stap sidaon long ofis blong takis, nao hem i talem long hem se: “Yu biaen long mi, yu kam man blong mi.” Nao hem i girap, i folem hem.+ 15 Biaen, taem Jisas i stap kakae* long haos blong Livae, plante man blong tekem takis wetem ol man we oli stap mekem sin, oli kam kakae* wetem hem mo ol disaepol blong hem, from we plante long olgeta oli stap folem hem.+ 16 Be ol skraeb we oli Farisi, oli luk we hem i stap kakae wetem ol man blong mekem sin mo ol man blong tekem takis, ale oli askem long ol disaepol blong hem se: “?Ei, hem i stap kakae wetem ol man blong tekem takis mo ol man blong mekem sin?” 17 Taem Jisas i harem samting ya, hem i talem long olgeta se: “Olgeta we oli no sik, oli no nidim dokta, be olgeta we oli sik, yes oli nidim. Mi mi no kam blong singaot ol stret man, be mi mi kam blong singaot ol man blong mekem sin.”+ 18 Ol disaepol blong Jon mo ol Farisi oli stap mekem fasting. Nao oli kam mo oli askem long hem se: “?From wanem ol disaepol blong Jon mo ol disaepol blong ol Farisi oli stap mekem fasting, be ol disaepol blong yu oli no mekem?”+ 19 Nao Jisas i talem long olgeta se: “Taem man we i jes mared+ i stap yet wetem ol fren blong hem, ?yufala i ting se ol fren ya oli save fasting? Oli no save fasting taem hem i stap yet wetem olgeta. 20 Be i gat taem i stap kam we bambae oli tekemaot man ya we i jes mared,+ i gowe long ol fren blong hem. Long taem ya nao bambae oli mekem fasting. 21 I no gat man i save somap niufala pis kaliko long olfala klos, blong blokem hol we i stap long hem. Sipos hem i mekem olsem, niufala pis kaliko ya bambae i pulum olfala klos ya, ale i terem hol ya i kam bigwan moa.+ 22 Mo tu, i no gat man i save putum niufala waen i go insaed long ol olfala skin botel. Sipos hem i mekem olsem, ol olfala skin botel ya bambae oli bosta, nao waen ya i ronaot mo ol skin botel ya tu oli kam nogud. Be ol man oli stap putum niufala waen i go insaed long niufala skin botel.” 23 Long Sabat, hem i wokbaot i pas long wan garen wit, nao ol disaepol blong hem oli pulumaot sam sid blong wit taem oli stap wokbaot i go.+ 24 Nao ol Farisi oli talem long hem se: “!Yu luk! ?From wanem ol disaepol blong yu oli stap mekem samting we loa i talem se man i no mas mekem long Sabat?” 25 Nao hem i talem long olgeta se: “?Yufala i no ridim samting we Deved i mekem taem hem wetem ol man blong hem oli hanggri be oli no gat kakae?+ 26 Long stori blong jif pris ya Abiata,+ Deved i go insaed long haos blong God, mo i kakae ol bred ya we oli blong God,* be ol bred ya, loa i talem se ol pris nomo oli gat raet blong kakae.+ Mo hem i givim sam long ol man we oli stap wetem hem tu.” 27 Nao hem i talem long olgeta se: “God i putum Sabat blong i givhan long ol man,+ be hem i no mekem man blong i givhan long Sabat. 28 Taswe, Pikinini blong man* i Masta blong Sabat tu.”+


Torres i konsen long ATM kad yus - VBTC\nEria Administrata blong Torres aelan long Loh, Thomas Puntunleta, i talem se niu regulasen blong national bank blong Vanuatu i talem se pipol i mas yusum ATM kad o nara kad blong tekem mani mbe i nomo withdro slip we log olgeta bae i moa had long pipol.\nTorres i askem blong stil yusum National Bank blong Vanuatu withdro slip from hemi onli wei blong aksesem vatu.\nMr Puntunleta i talem se plante pipol i ko putum komplen long Torres Eria Kaonsel Ofis from i nokat National Bank blong Vanuatu branj long graon.\nHemi talem se bae i had blong oli ko kasem Santo blong tekem wan niu ATM kad o pasbuk from i sas blong travel long ol rimot eria olsem.\n“Fulap pipol long komuniti i yusum withdrowol kad blong sendem wan nara man i ko withdro o tekem aot mani,”Mr Puntunleta i talem.\n“Yumi andastanem se ol bank tu oli kat ol regulation blong kaedem olgeta long hao oli operate. So i no longtaem i pas, i kat wan regulation we i kam we i kaedem ol tri pati withdrowol we mifala long Torres plante taem i stap yusum ol nara man blong withdro. Hemia i abaot ol withdro slip we oli nomo alaoem mifala blong yusum mo mas yusum ATM kad o wan nara kad blong tekem aot mani mbe wetem hem ia plante oli komplen se oli no hapi mo wantem National Bank blong Vanuatu i help.”\nMr Puntunleta i talem se National Bank blong Vanuatu hemi onli bank long rurol eria mo i mas mekem i fea long ol pipol.\nNational bank blong Vanuatu i talem se hemi andastanem hae cost blong bot transfea i ko long ol klos branj long Banks mo hemi stil akseptem namba tri pati withdrawol we oli yusum withdro slip mbe i mas kat wan authorization bihaed.\nMo tu wan pasbuk o wan atm kad blong bank i jekem bifo oli save ko hed blong givim aot mani long ol kastoma.\nNational Bank i askem ol kastoma blong Torres mo Banks aelan blong sapos oli kat eni kwesten o eni isu oli mas kolem Bank Area Manager North John Alick long 5552032.\nTorres Eria Administrata, Mr Putunleta, i talem se niu rul ia i kamaot long en blong 2021.\nHemi askem ol otoriti blong bank blong sapos oli save sendem wan ofisa i ko long Torres blong mekem awenes mo helpem pipol i andastanem gud seves ia.


Laef Stori: ‘Evri Dei [Jehova] i Stap Karem Ol Hevi Samting Blong Mi’ | Stadi\n‘Evri Dei [Jehova] i Stap Karem Ol Hevi Samting Blong Mi’\nLong ful laef blong mi, mi mi haremsave we Papa blong yumi long heven we i lavem yumi tumas, i stap givhan long mi, nating se mi mas laef wetem wan sik we i strong tumas. Be blong bitim 20 yia, mi mekem wok blong paenia, mo mi harem gud tumas long wok ya blong Jehova.\nMi mi bon long 1956 wetem wan sik we nem blong hem, spina bifida. Sik ya i kamaot taem ol smosmol string we oli joenem bren blong man wetem ol narafala haf blong bodi, oli no fas gud blong kam wan bigfala string nomo. Ol smosmol string ya oli stap aninit long bigfala bun blong baksaed. Sik ya i mekem se i hadwok blong mi wokbaot, mo i statem ol narafala sik.\nSmoltaem bifo we mi bon, papa mo mama blong mi, tufala i stat stadi Baebol wetem tu misinari blong ol Witnes blong Jehova. Taem mi smol, mi stap long taon ya Usakos long Namibia, mo i gat wanwan pablisa nomo long taon ya, mo oli stap longlongwe. Taswe, mi mo famle blong mi, mifala i storian nomo long ol haf we oli stap long program blong ol miting. Taem mi gat seven yia, oli katem mi blong mekem wan rod blong mi save pispis. Mo taem mi gat 14 yia, mi kasem sik blong faol. Sekendri skul i stap longwe tumas long ples blong mi, mo mi nidim we papa mo mama tufala i lukaot long mi oltaem, from samting ya mi no save finisim skul blong mi.\nNating se i olsem, mi mekem desisen blong fren moa wetem Jehova. Plante long ol buk blong yumi oli no kamaot yet long lanwis blong mi, hemia lanwis Afrikaans.Taswe mi lanem Inglis, blong mi save stadi long ol buk blong yumi. Biaen mi kam pablisa, mo mi tekem baptaes taem mi gat 19 yia. Be blong fo yia, mi siksik plante mo mi harem nogud long filing blong mi. Antap long hemia, mi fraet blong prij long taon from we evri man oli savsave gud olgeta.\nTaem mi gat 20 yia, mifala i muvaot long Namibia mo mifala i go stap long Saot Afrika. Mo long ples ya, hem i faswan taem blong mi we mi joen long wan kongregesen. !Hemia i gud tumas! Be mi mas go long hospital bakegen blong oli katem mi, be naoia, oli katem mi blong mekem wan rod, blong mi save gobus.\nSam taem biaen, mi harem wan tok we eria elda i givim long saed blong wok blong paenia. Samting we hem i talem i tajem hat blong mi. Mi save se helt blong mi i nogud, be mi bin luk olsem wanem Jehova i stap givhan long mi blong gotru long ol hadtaem. Taswe mi fulumap pepa blong kam fultaem paenia. Be ol elda oli no agri blong mi kam wan paenia from helt blong mi.\nNating se i olsem, mi traehad blong mekem samting we mi naf blong mekem long wok blong prij. Mama blong mi mo ol narafala pablisa oli givhan long mi, ale blong bitim sikis manis, mi kasem aoa we wan paenia i stap kasem. Hemia i soemaot long ol elda se mi mi gat strong tingting blong kam paenia, mo se mi save mekem wok ya nating se helt blong mi i nogud. Ale mi fulumap pepa ya bakegen, mo naoia oli agri long hem, mekem se long namba 1 Septemba 1988, mi kam wan fultaem paenia.\nTaem mi mekem wok blong paenia, oltaem mi haremsave we Jehova i stap givhan long mi. Bitim we mi stap tingting long sik blong mi, mi tijim trutok long ol narafala, mo hemia i protektem mi, i tijim mi, mo i halpem mi blong mi fren gud moa wetem Jehova. Mi mi givhan finis long plante man blong oli givim laef blong olgeta long Jehova mo oli baptaes, mo hemia i mekem mi mi glad we mi glad.\nSik blong mi i nogud yet. Be ‘evri dei [Jehova] i stap karem ol hevi samting blong mi.’ (Sam 68:19) !Hem i no mekem nomo se mi save laef wetem sik blong mi, be hem i mekem se mi harem gud blong stap laef!


Bocoran Togel Pennsylvania Evening Senin 24 Januari 2022\n23 Januari 2022 Bocoran Togel Pennsylvania EveningKomentar\nBocoran Togel Pennsylvania Evening Senin, 24 Januari 2022 Bocoran togel Pennsylvania Evening 24 Januari 2022, New update bocorantogel.buzz terbaru bocoran jitu togel hari ini - Bocoran togel jitu Pennsylvania Evening 24 Januari 2022 terbaru - bocoran togel jitu Pennsylvania Evening 24 Januari 2022 akurat. Bocoran togel hari [...]\nBocoran Togel Pennsylvania Evening Minggu 23 Januari 2022\n22 Januari 2022 Bocoran Togel Pennsylvania EveningKomentar\nBocoran Togel Pennsylvania Evening Minggu, 23 Januari 2022 Bocoran togel Pennsylvania Evening 23 Januari 2022, New update bocorantogel.buzz terbaru bocoran jitu togel hari ini - Bocoran togel jitu Pennsylvania Evening 23 Januari 2022 terbaru - bocoran togel jitu Pennsylvania Evening 23 Januari 2022 akurat. Bocoran togel hari [...]\nBocoran Togel Pennsylvania Evening Sabtu 22 Januari 2022\n21 Januari 2022 Bocoran Togel Pennsylvania EveningKomentar\nBocoran Togel Pennsylvania Evening Sabtu, 22 Januari 2022 Bocoran togel Pennsylvania Evening 22 Januari 2022, New update bocorantogel.buzz terbaru bocoran jitu togel hari ini - Bocoran togel jitu Pennsylvania Evening 22 Januari 2022 terbaru - bocoran togel jitu Pennsylvania Evening 22 Januari 2022 akurat. Bocoran togel hari [...]\nBocoran Togel Pennsylvania Evening Jumat 21 Januari 2022\n20 Januari 2022 Bocoran Togel Pennsylvania EveningKomentar\nBocoran Togel Pennsylvania Evening Jumat, 21 Januari 2022 Bocoran togel Pennsylvania Evening 21 Januari 2022, New update bocorantogel.buzz terbaru bocoran jitu togel hari ini - Bocoran togel jitu Pennsylvania Evening 21 Januari 2022 terbaru - bocoran togel jitu Pennsylvania Evening 21 Januari 2022 akurat. Bocoran togel hari [...]\nBocoran Togel Pennsylvania Evening Kamis 20 Januari 2022\n19 Januari 2022 Bocoran Togel Pennsylvania EveningKomentar\nBocoran Togel Pennsylvania Evening Kamis, 20 Januari 2022 Bocoran togel Pennsylvania Evening 20 Januari 2022, New update bocorantogel.buzz terbaru bocoran jitu togel hari ini - Bocoran togel jitu Pennsylvania Evening 20 Januari 2022 terbaru - bocoran togel jitu Pennsylvania Evening 20 Januari 2022 akurat. Bocoran togel hari [...]\nBocoran Togel Pennsylvania Evening Rabu 19 Januari 2022\n18 Januari 2022 Bocoran Togel Pennsylvania EveningKomentar\nBocoran Togel Pennsylvania Evening Rabu, 19 Januari 2022 Bocoran togel Pennsylvania Evening 19 Januari 2022, New update bocorantogel.buzz terbaru bocoran jitu togel hari ini - Bocoran togel jitu Pennsylvania Evening 19 Januari 2022 terbaru - bocoran togel jitu Pennsylvania Evening 19 Januari 2022 akurat. Bocoran togel hari [...]\nBocoran Togel Pennsylvania Evening Selasa 18 Januari 2022\n17 Januari 2022 Bocoran Togel Pennsylvania EveningKomentar\nBocoran Togel Pennsylvania Evening Selasa, 18 Januari 2022 Bocoran togel Pennsylvania Evening 18 Januari 2022, New update bocorantogel.buzz terbaru bocoran jitu togel hari ini - Bocoran togel jitu Pennsylvania Evening 18 Januari 2022 terbaru - bocoran togel jitu Pennsylvania Evening 18 Januari 2022 akurat. Bocoran togel hari [...]\nBocoran Togel Pennsylvania Evening Senin 17 Januari 2022\n16 Januari 2022 Bocoran Togel Pennsylvania EveningKomentar\nBocoran Togel Pennsylvania Evening Senin, 17 Januari 2022 Bocoran togel Pennsylvania Evening 17 Januari 2022, New update bocorantogel.buzz terbaru bocoran jitu togel hari ini - Bocoran togel jitu Pennsylvania Evening 17 Januari 2022 terbaru - bocoran togel jitu Pennsylvania Evening 17 Januari 2022 akurat. Bocoran togel hari [...]\nBocoran Togel Pennsylvania Evening Minggu 16 Januari 2022\n15 Januari 2022 Bocoran Togel Pennsylvania EveningKomentar\nBocoran Togel Pennsylvania Evening Minggu, 16 Januari 2022 Bocoran togel Pennsylvania Evening 16 Januari 2022, New update bocorantogel.buzz terbaru bocoran jitu togel hari ini - Bocoran togel jitu Pennsylvania Evening 16 Januari 2022 terbaru - bocoran togel jitu Pennsylvania Evening 16 Januari 2022 akurat. Bocoran togel hari [...]\nBocoran Togel Pennsylvania Evening Sabtu 15 Januari 2022\n14 Januari 2022 Bocoran Togel Pennsylvania EveningKomentar\nBocoran Togel Pennsylvania Evening Sabtu, 15 Januari 2022 Bocoran togel Pennsylvania Evening 15 Januari 2022, New update bocorantogel.buzz terbaru bocoran jitu togel hari ini - Bocoran togel jitu Pennsylvania Evening 15 Januari 2022 terbaru - bocoran togel jitu Pennsylvania Evening 15 Januari 2022 akurat. Bocoran togel hari [...]


TRANFOMESEN BLONG JASTIS SYSTEM LONG VANUATU – Paw The Law\nPaw The Law > Blog > Bislama Articles > TRANFOMESEN BLONG JASTIS SYSTEM LONG VANUATU\nTRANFOMESEN BLONG JASTIS SYSTEM LONG VANUATU\nRifom blong Civil Jastis i mekem Vanuatu i gat “Civil Procedure Rules 2002” mo givim, long ol loia mo ol man we oli pass long Kot, wei blong wok tugeta blo kasem jastis.\nPat 1 hemi tokbaot objectif blong Rul we hemi blong mekem sua se evriwan i dil wetem ol kes folem stret wei blong hem:\nKot i tritim evriwan semak\nMekem sua se ol man we oli kam long Kot oli no spentem tumas mani\nMekem sua se ol kes we oli kam long Kot oli dil wetem kwiktaem folem stret wei.\nBlong mekem se ol trifala objectif blong rul ia oli wok gud, Rul i rikwaerem Kot blong i mas kes manejem evri kes we hemi risivim. Hemia i minim nomo se Kot i mas mekem evri samting long pawa blong hem blong mekem se kes ia i no tekem tumas taem mo helpem olgeta we oli invol long kes ia blong traem blong faenem wan solusen bifo kes i go long trael. Spos nogat be evriwan i mas disaet wanem ol issue long kes olsem evriwan i klia long hem. Kot bae i letem evriwan i save wanem blong mekem bifo deit blong trael mo letem evriwan i save wanem blong mekem blong save gat wan trael deit hariap.\nHemia hemi tingting blong Jif Jastis, Vincent Lunabek, long taem we hemi toktok long ol loia long wan konsaltesen wokshop long namba 1 Februari, 2019. Jastis Mansfield, olsem fasiliteta blong wokshop ia hemi talem se bae hemi praod blong pat long wan Kot we i gat wan strong visen olsem. Hemi kontinu blong talem se presens blong ol Jaj long wokshop ia hemi shoem komitment mo seriousnes blong Kot.\nJif Jastis i statem spij blong hem wetem toktok ia se i gat wan nid blong ol jaj oli wok moa long manejmen blong ol kes be blong mekem se hemi wok gud, ol loia we oli riprisentem ol klaen blong olgeta, oli mas rere taem oli kam long kes manejment blong givim tingting blong mekem se kes i progress gud.\nWanem nao i mekem se kes manejmen i no wok gud?\nFasin blong no holem taet deit blong trael\nKes i tekem longtaem tumas blong go long trael\nKes manejmen konfrens i tekem longtaem tumas.\nKes i rejista long system be oli no putum long Kot blong harem.\nWanem ol step we yumi expectem blong Kot i tekem blong helpem ol litigen blong oli gat wan trael deit kwicktaem?\nKot bae i givim deit blong trael t long fes kes manejmen konfrens.\nKot bae i wok wetem ol loia blong aedentifaem ol issue long fes kes manejmen konfrens mo ol step we oli nid blong tekem blong rere from trael. Hemia bae i mekem se i nogat tumas konfrens mo bae ol litigen oli no spendem tumas mani mo mekem se Kot mo litigen i benefit long kes manejmen konfrens.\nSapos i gat eni aplikesen we wan long ol litigen i wantem faelem bae hemi mas faelem bifo wan deit we Kot bae i givim blong mekem se i no afectem deit blong trael.\nSapos loia o litigant i mekem eni samting we i afectem deit blong trael mo oli no gat wan gufala explenesen long hem bae Kot i save panisim olgeta\nKot i rere blong putum pesonel kost o narafala panisman long ol loia mo ol klaen blong olgeta sapos oli no folem oda blong Kot\nKot bae i givim wan deit blong trael priperasen konfrens we hemi last konfren bifo trael. Long trael priperasen konfrens bae Kot mo loia i go tru long fael blong mekem sua se kes ia i rere nao blong go long trael.\nWanem blong expectem long ol loia?\nLoia i mas rere blong helpem Kot blong manejem gud kes ia mo mas save ansarem ol kwestin we Kot i gat blong mekem sua se kes ia i progess kwicktaem.\nLoia i mas helpem kot mo rere blong givim inaf infomesen blong ansarem ol kwestin blong Kot mo no mas holemtaet infomesen o witnis blong yusum afta agensem narafala man. Oli mas folem ol instraksen blong kot mo givim eni dokumen kwicktaem we bae i helpem Kot long taem we hemi disaetem kes.\nLoia i mas stap long Kot long taem. Kot i stap listim ol kes manejmen konfrens blong 30 minit. Eni loia we i let bae hemi no kat extra taem be bae hemi putum kes blong hem long haf taem we i stap spos nogat bae Kot i givim wan narafala deit blong konfrens. Sapos wan loia i no stap long konfrens bae Kot i save gohed nomo mo mekem ol oda we hemi mas mekem. Sapos wan loia o wan litigan i let o i no kam long Kot bae Kot i mekem ol oda blong kost agensem hem.\nJij Jastis i talem i klia se 2019 hemi yia blong jastis system i jenis. Semak toktok ia hemi talem long opening blong ligel yia ia mo hemi ripitim bakenken long wokhop. Hemi klia se Jij Jastis i wantem blong Kot i wok folem visen mo missen ia long yia ia. Blong mekem se hemia i hapen, Jij Jastis i stap plan long yia ia blong tekem jastis i go long ol narafala aelan long Vanuatu we i had blong oli aksesem jastis long hem mo tijim olgeta we oli nogat loia long ol raet blong olgeta mo olsem wanem blong gat akses long Kot. Vanuatu Loa i hapi tumas blong luk ol jenis ia mo presem Jif Jastis long wok blong hem blong gat wan strong plan olsem blong Kot, ol loia mo ol pipol blong Vanuatu.\nVisen blong Kot long yia 2019\nInkrisim trast mo konfidens blong pablik\nMissen blong Kot long yia 2019\nImpruvum sevis we Kot i stap givimaot blong mekem se evriwan i gat akses long jastis\nYU SAVE RIDIM OL ATIKEL IA LONG BISLAMA LONG WESBAET BLONG MIFALA LONG WWW.PAWTHELAW.INFO.


Ol Paswod - Get Safe Online Vanuatu\nOl paswod blong yu hemi moa nomol wei blong pruvum aedentiti blong yu yusum ol websaet, ol imel akaon mo kompiuta blong yu hem wan (tru long ol Yusa Akaon). Mekem se yus blong ol paswod i impoten blong mekem se i protektem sekuriti mo aedentiti blong yu. Bes sekuriti long wol i nogat yus long hem sapos wan man we i save spolem ol man i garem wan tru yusa nem mo paswod.\nI nomol blong yusum ol paswod tugeta wetem yusa nem blong yu. Be, long ol sekua saet oli save yusum tu wetem ol nara metod blong aedentifikesen olsem wan separet PIN mo/o ol infomesen we ol man i gat ol memori long hem. Long sam kes bae oli askem yu blong givim nomo sam karekta blong paswod blong yu, from adisenol sekuriti.\nRisk blong yusum ol wik paswod\nOl man oli save giaman yusum nem blong yu blong mekem frod mo ol nara kraem, inkludum:\nAksesem bank akaon blong yu\nPem ol aetem onlaen wetem mani blong yu\nGiaman yusum nem blong yu long sosel netwoking mo ol deiting saet.\nSendem ol imel long nem blong yu.\nAksesem praevet infomesen we i stap long kompuita blong yu.\nJusum ol bes paswod\nOltaem yusum wan paswod.\nBlong mekem wan strong paswod, hem i simpol nomo blong yu jusum tri eni kaen toktok. Ol namba, ol saen mo kombaenem tugeta ol kapitol mo smol leta we yu save yusum sapos yu nid blong mekem wan strong moa paswod, o akaon we yu jes mekem wan paswod blong hem i no nidim ol leta nomo be ol nara karekta tu.\nI gat ol nara wei, we oli no nidim ol rul we yu mas folem, be yu save tingting gud long ol tingting ia:\nJusum wan paswod we i save gat eit karekta (o bitim eit sapos yu save, from i had blong ol kriminol oli save ges o brekem ol longfala paswod), kombaenem tugeta ol kapitol leta mo ol smol leta, ol namba mo ol kibod saen olsem @ # $ % ^ & * ( ) _ +. (eksampol SPA3DAm@n – wan difren wei blong talem spaedaman, yusum ol leta, ol namba, ol kapitol mo ol smol leta). Be, lukaot se sam pangjuesen mak oli had blong save taepem olgeta long ol foren kibod. Mo tu tingbaot se blong jensim ol leta oli go long ol namba (eksampol E go long 3 mo i go long 1) hem i ol teknik we ol kriminol oli save gud long hem.\nWan laen blong wan singsing we ol nara man bae oli no save tingse bae yu save yusum.\nFamli nem blong mama blong wan nara man (i no famli nem blong mama blong yu).\nJusum wan toktok we yu save long hem, eksampol ‘Wokbaot strong olsem yumi, bebi yumi bon blong ron’ mo tekem fes karekta blong ol toktok ia blong garem ‘wsoy, bybbr’\nYusum ol paswod olsem olgeta ia:\nYusanem blong yu, stret nem o bisnes nem.\nNem blong ol famli memba o nem blong ol animol we yu stap lukaotem.\nBefdei blong yu o befdei blong wan famli blong yu.\nFevoret futbol o F1 tim o ol nara toktok we i isi blong wokemaot wetem smol bakgraon save.\nToktok ia ‘paswod’.\nWan nomol toktok lobg diksenari, we ol nomol haking program oli save krakem.\nTaem yu stap jusum ol paskod mo ol PIN we oli gat namba long hem, no yusum ol namba we yu kaon i go antap o kaon i go daon (eksampol 4321 o 12345), ol semak namba (olsem 1111) o ol paten blong ol namba we oli stap long ol kipad (olsem 14789 o 2580).\nLukaotem gud ol paswod blong yu\nNeva talemaot ol paswod blong yu long ol nara man. Sapos yu tingse wan nara man i save paswod blong yu, jenisim kwiktaem.\nNo taepem paswod blong yu we ol nara man oli save luk wanem yu stap taepem.\nBlong yu stap jensim ol paswod blong yu oltaem i no stret, be i stret blong jensim nomo sapos wan man i hakem, mo long kes ia oli mas jenis kwiktaem. Mekem semak sapos wan man i hakem ol nara akaon o websaet we yu stap yusum ol semak login ditel long olgeta.\nYusum wan defren paswod blong evri websaet. Sapos yu gat wan paswod nomo, wan kriminol i mas brekem nomo blong save gat akses long evrisamting.\nNo yusum ol semak paswod we yu bin yusum finis (eksampol paswod2, paswod3).\nSapos yu mas raetem daon ol paswod blong yu save tingbaot olgeta, jensim olgeta go long wan kod we yu nomo yu save mo mekem se bae ol narawan oli no save ridim o andastandem.\nWan nara wei blong raetem daon ol paswod hem i blong yusum wan onlaen volt o sef. Lukaot ol advaes, mo mekem sua se wan we yu jusum hem i sekua mo ol man oli trastem.\nNo sendem paswod blong yu tru long imel. I nogat wan fem we ol man oli trastem we oli save askem yu blong mekem olsem.\nLong saed we yu sud yusum ol defren paswod blong wanwan akaon blong yu i save mekem se hem i had blong tingbaot olgeta. Tingting gud blong yusum wan aot long fulap paswod volt we oli stap long intanet, be ridim ol riviu mo garem ol advaes.\nOl paswod volt/sef\nI gat wan namba blong ol paswod volt (o oli talem long wan nara wei tu se ol paswod sef o ating wan nara tem) we oli stap blong yu yusum – sam we yu mas pem, mo sam oli fri. Oli mekem se yu save storem evri paswod blong yu long wan, isi-blong-yu-aksesem ples mekem se yu no nid blong tingbaot olgeta evriwan, o raetem olgeta daon. Yu nidim blong tingbaot nomo wan set blong ol login ditel.\nYu sud ridim ol riviu o garem ol pesenol advaes bifo yu stap putum paswod blong yu go long wan paswod volt. Wanem we yu jusum, rekomendesen we miflala i talem, hem i yu jusum tufala fakta we hem i soem wan proses (2FA) – Long narafala toktok, hem i sendem wan kod i go long mobael fon o narafala divaes we yu yusum blong entarem i go long paswod volt blong yu save gat akses semak olsem we yu konfemem long wan onlaen peimen long bank.\nBlong save gat moa sekuriti, mifala i rekomendem se yu gat ol kod blong ol paswod long sam wei taem yu entarem olgeta i go insaed long volt, nating we mifla i lukluk save ol wei ya blong averej yusa i yusem, be hem i no praktikol oltaem.\nKONTROLEM OL YUSA AKAON\nEveri man we oli gat wan kompiuta oli sud save yusa akaon blong olgeta blong save gat akses i go long ol fael mo prokram blong olgeta. Evri yusa akaon oli sud gat akses i go long yusa nem mo paswod blong olgeta taem oli entarem blong save gat sefgad yusa praivasi. Ol narafala yusa akaon fija oli save setemap insaed long yusa akaon-inkludum ol perental kontrol.(ol windo vista mo windo 7 nmo)\nNo mas yusum wan akaon we i gat administraita privilij long evridei yus, from malwe i save tekemap ol administraita raet. Sapos yu stap yusum yusa ia yu wan, setemap wan administraita akaon blong yu save yusum taem yu wantem mekem ol wok ia olsem instalem ol prokram, jensem ol konfigaresen sistem mo ol narafala ‘standet yusa’ akaon olsem nomol akaon blong yu. Sapos yu no save lok in olsem administraita, bambai yu mas entarem wan administraita paswod taem yu stap instolem wan niu divais draeva or prokram. Yu save manejem yusa akaon blong yu insaed long windo kontol panel.\nLukaotem paswod from Stap sef onlaen on Vimeo.